ועדת החוקה, חוק ומשפט, כנסת 25, פרוטוקול מספר 196, 2023-12-06 00:00

יצחק קרויזר: בוקר טוב

יצחק קרויזר:  היום יום רביעי, 6 בדצמבר 2023, כ"ג בכסלו התשפ"ד

יצחק קרויזר:  הדיון היום הוא דיון שני בהצעה לדיון מהיר בנושא הסוגיות המשפטיות בנוגע למעמדם של החטופים וההשלכות על התנאים הסוציאליים וזכויותיהם, הצעתם של חברי הכנסת ולדימיר בליאק, יצחק קרויזר וינון אזולאי

יצחק קרויזר:      עוד בוקר קשה עם בשורה קשה על עוד שני חיילי צה"ל שנפלו בקרבות הגבורה ברצועת עזה, רב סמל במיל' יונתן מלכה וסגן אלוף במיל' יוחאי גור הרשברג

יצחק קרויזר:  מכאן, בשם כולם נשלח תנחומים למשפחות והחלמה מהירה לפצועים וכמובן בתפילה להשבתם של כל החטופים והחטופות בריאים ושלמים בגוף ובנפש

יצחק קרויזר:       את הדיון נפתח בדבריו של חבר הכנסת ולדימיר בליאק שהוא יוזם הדיון החשוב הזה, לאחר מכן נשמע את המשפחות ולאחר מכן נעבור לנציגי הממשלה

ולדימיר בליאק: תודה רבה אדוני היושב-ראש

ולדימיר בליאק:  בוקר טוב לכל האורחים

ולדימיר בליאק:  אני רוצה שוב להדגיש את המחויבות שלנו להשבת החטופים

ולדימיר בליאק:  למלחמה הזאת יש מספר מטרות

ולדימיר בליאק:  לפחות מבחינתי ומבחינת הסיעה שלי, יש מטרה אחת שהיא החשובה, העליונה והדחופה ביותר והיא השבת כל החטופים עד האחרון בהם

ולדימיר בליאק:  מאוד חשוב לי לומר את זה למשפחות

ולדימיר בליאק:  אני נפגש אתכם, אני מבין מה שאתם עוברים, יש מחויבות מוחלטת של רוב חברי הכנסת לנושא הזה ואנחנו לא נעזוב אותו ולו לדקה אחת

ולדימיר בליאק:        בשבוע שעבר התקיים דיון שמבחינתי הוא היה חשוב מאוד

ולדימיר בליאק:  אגב, ביקשנו שלדיון הזה יגיע מנכ"ל משרד ראש-הממשלה אבל אני לא רואה אותו כאן

ולדימיר בליאק:  כנראה הנושא הזה לא מספיק חשוב

ולדימיר בליאק:  בכל מקרה, העלינו מספר סוגיות שאני אסקור אותן בקצרה

ולדימיר בליאק:  דיברנו על הגורם הממשלתי המתכלל את הטיפול בעניינים הכלכליים והאזרחיים של החטופים והשבים

ולדימיר בליאק:  דיברנו על מתווה מותאם בהתנהלות מול הרשויות

ולדימיר בליאק:  דיברנו על הנגשת המידע ודנו בסוגיית ביטוח אובדן כושר עבודה כאשר בעצם השאלה האם ניתן לתת מענה לעניין הפעלת הביטוח כבר במהלך תקופת השבי לחטופים שיש להם ביטוח מהסוג הזה

ולדימיר בליאק:       ביקשנו לבחון את הנושא

ולדימיר בליאק:  אני מאוד אשמח לשמוע שיש פתרון

ולדימיר בליאק:  אני רוצה לומר באופן הכי ברור לכל הנציגים של כל הגורמים הרלוונטיים שלהערכתי מדובר ב-120-100 אנשים

ולדימיר בליאק:  אני מבקש מכם – יותר מזה, אני מפציר בכם – למצוא עוד היום פתרון חוקי ונורמטיבי לסוגייה הזאת

ולדימיר בליאק:  במידה ולא יימצא פתרון, אני חושב שאנחנו כבר בשבוע הבא נביא לכנסת או הצעת חוק או הצעה אחרת לפתרון הנושא הזה ואני מבטיח לכם שיהיה לזה רוב

ולדימיר בליאק:      אני מתנצל מראש כי אצטרך לצאת באיזשהו שלב של הדיון מאחר ויש לי דיון אחר שמתנגש עם הדיון הזה

ולדימיר בליאק:  שוב, אני מאוד מקווה שהיום לא רק נדבר אלא גם נמצא לפחות חלק מהפתרונות לכל הסוגיות שהעלינו בשבוע שעבר

ולדימיר בליאק:  ושוב, אני מאוד מאוד מצטער שמנכ"ל משרד ראש-הממשלה לא נמצא כאן היום

ולדימיר בליאק:  אני בטוח שיש לו לוח זמנים מאוד צפוף, אבל אני בטוח שגם – אני אומר את זה מניסיוני – בלוח זמנים צפוף זה אפשר למצוא שעה-שעה וחצי להגיע לדיון שנוגע לכל משפחות החטופים, ואגב, גם לאנשים ששבו בשבוע האחרון

ולדימיר בליאק:  תודה רבה

יצחק קרויזר: תודה רבה חבר הכנסת בליאק

יצחק קרויזר:  אני חושב שזה עוד דיון שאין בו מחלוקת בין אופוזיציה וקואליציה וכולנו מחויבים להשבתם של החטופים והחטופות במהרה

בן עזרא: בוקר טוב

בן עזרא:  אח שלי זה צחי עידן שחטוף מה-7 באוקטובר

בן עזרא:  האחיינית שלי נרצחה בידיים שלו

בן עזרא:  אני מגיעה לכאן היום כדי לומר תודה, ולדימיר

בן עזרא:  אני מה-7 באוקטובר נמצאת במקום של חוסר אמון מוחלט במערכת

בן עזרא:  ביום שני שעבר, עת נפגשנו כאן, היה ניצוץ ואני התרגשתי לראות את הדיון שהתקיים כאן וזה שלח אותי לעבוד

בן עזרא:  כמובן שעבדתי במהלך השבוע לקראת הפגישה הזו

בן עזרא:  אני שמחה לראות כאן את כולם ואני באמת רוצה להגיד לכם תודה

בן עזרא:  גם אם חשבתי שהדיון הזה לא רלוונטי כי מבחינתי החטופים צריכים להיות כאן היום וגג מחר כי מה שאנחנו עוברים במשך 61 ימים זה משהו שהוא לא הגיוני

בן עזרא:  אי אפשר לישון, אי אפשר לאכול, אי אפשר לקיים בתים ועל זה אנחנו נתדיין כאן היום בחלק מהזמן

בן עזרא:      אני רוצה לומר לכם תודה על שבאתם

בן עזרא:  יש לי הרבה תודות בדרך על כך שאתם מחזירים לי את הביטחון באנשים קטנים שעושים הרבה

בן עזרא:  תודה רבה

נעם דן: זה ג'קי לוי הבן זוג שלי

נעם דן:  יש המון חטופים והאמת היא שהמשפחה שלי היא לא רק עופר קלדרון שנחטף מניר עוז עם סהר וארז הילדים שלו

נעם דן:  היום אנחנו יודעים בוודאות שהוא גם לא יודע מה המצב של ארז כי בשום שלב הוא לא היה איתו

נעם דן:  אנחנו גם יודעים שהוא לא יודע שום דבר על מה שקורה כאן

נעם דן:  באנו לכאן לדבר על מיצוי זכויות של החטופים והחטופות ועל הצורך של המשפחות בזכויות האלה כבר עכשיו

נעם דן:  ממילא הם עוד רגע חוזרים, אם זה היעד הראשון, המרכזי והחשוב ביותר של המדינה, של הממשלה, של ראש-הממשלה, של הציבור

נעם דן:  אני שמחה שיש הסכמה ואני שמחה שראש-הממשלה הצהיר אתמול שזה היעד הראשון ואנחנו עכשיו צריכים לפרוט את זה לעשייה

נעם דן:       אנחנו באים לכאן היום כי זה עוד יום ב-61 ימים בו אנחנו לא עובדים בעבודות שלנו

נעם דן:  אני לא עובדת כבר 61 ימים

נעם דן:  אני לא אשתו של עופר, אני לא אחותו, אני לא המעגל הראשון, אני לא המעגל השני ואני אפילו לא המעגל השלישי אבל החיים של כולנו נעצרו, הם נעצרו כלכלית ונעצרו נפשית

נעם דן:  בן הזוג שלך במילואים אבל יש לך ילדים ואת כאן

נעם דן:  רוב האנשים שאנחנו מדברים עליהם הם אנשים שחלקם נחטפו מהמסיבה אבל חלק גדול מתוכם הוא מהמשפחות המפורקות, שאריות של קהילות מפוארות

נעם דן:  רוב המשפחות האלה לא נמצאות כרגע בירושלים או בתל אביב אלא הן באילת או בים המלח

נעם דן:  שרידי האוכלוסיות של הקיבוצים

נעם דן:  אפילו להגיע לכאן זה לא כי אני ממש נהנית להופיע כל הזמן אלא כי אני מייצגת את מי שאין לו כרגע או את כוחות הנפש או את הקולות

נעם דן:  אני זקוקה לכולכם לראות אותי באופן הכי פרסונלי

נעם דן:  אני רוצה שיכאב לכם כמו שכואב לי על כל האנשים האלה, כמו אור לוי בן ה-33 או נדב או עמיר

נעם דן:  כולם כרגע הם המשפחה שלי, וגם שלכם

נעם דן:      מהמקום הזה הייתי רוצה שתבואו עם לב רחב כדי להקל עלינו ולעשות הכול כדי לקבל את הזכויות ולמצות אותן כבר עכשיו

נעם דן:  תודה

עדה גנזך: אני באתי לכאן כאזרחית ישראלית כדי להשמיע את הקולות שלא נשמעים, של אלה שהם בעלי אזרחות זרה שהמשפחות שלכם לא נמצאות כאן להשמיע את קולם

עדה גנזך:  הם כולם גרים בכפרים מבודדים במקומות רחוקים

עדה גנזך:  אני מאוד מקווה שבאיזשהו מקום בתוך החקיקה תוכלו למצוא מקום מאוד ספציפי לאותם אנשים

עדה גנזך:  שמעתי בשבוע עבר דיון מאוד מפורט על זכויות פנסיה, ביטוחים וכולי

עדה גנזך:  האם במסגרת החוק יש מישהו שצריך לבדוק מה המצב שלהם במקומות שלהם ומה חסר להם? אני לא יודעת אם כן או לא עושים את זה

עדה גנזך:  אני יודעת על מקרה אחד ובו המשפחה שם שנאבקת כלכלית, עדיין לא קיבלה מהביטוח הלאומי את המענק שרוב האנשים בארץ קיבלו

עדה גנזך:      אני באמת מבקשת, ואני מאוד אודה בשם כל המשפחות שלא נמצאות כאן כדי לדבר, לדאוג גם להן ולא לשכוח שהן חלק מהבעיה שלנו שקרתה ב-7 באוקטובר

עדה גנזך:  תודה רבה

מיכל בירן: אני גיסתו של עמרי מירן שנחטף מנחל עוז לעיני אחותי ולעיני בנותיו בנות השתיים וחצי שנה שהיום הן קצת יותר גדולות

מיכל בירן:      גם אני מבקשת להגיד תודה, בהמשך למה שנעם אמרה, וגם להשמיע את הקול של המעגלים הנוספים כפי שנעם דן התייחסה אליהם

מיכל בירן:  יש כאן מעגלים עצומים

מיכל בירן:  אני יודעת שאתם יודעים את זה ואני מבקשת שתתנו גם עליהם את הדעת

מיכל בירן:  אני יכולה לדבר רק על המקרה הפרטי שלי

מיכל בירן:  אני בטוחה שיש עוד יותר מקרים

מיכל בירן:  אני יכולה להגיד לכם שהחיים, גם של אחי, גם שלי, גם שלה הורים שלי, נעצרו ב-7 באוקטובר

מיכל בירן:  ההורים שלי הם לקראת גיל 70 והם אלה שכרגע מטפלים בבנות

מיכל בירן:  כמובן שלי-שי שם איתם אבל גם היא יצאה מהתופת והיא בנס איתנו

מיכל בירן:  שלושתן בנס איתנו

מיכל בירן:  זה בכלל לא הגיוני

מיכל בירן:  כל מי ששואל איך היא יצאה משם – היא יצאה

מיכל בירן:  אנחנו לא יודעים איך אבל היא עם הבנות ביחד גם גליה המדהימה של משפחת עידן ושני הילדים המדהימים שלה

מיכל בירן:  לצערנו מעיין לא יצאה משם

מיכל בירן:  בבקשה, תכירו גם במעגלים הנוספים

מיכל בירן:  תודה

יצחק קרויזר: תודה

יצחק קרויזר:  יש עוד נציג מהמשפחות שרוצה לדבר?     

ג'קי יעקב לוי: דרך בת זוגי נעם אני הפכתי להיות חלק מהמשפחה הזאת

ג'קי יעקב לוי:  אני מודה ומתוודה שאני לא אוהב את השם משפחות החטופים כי זאת באמת לא בעיה שלהם

ג'קי יעקב לוי:  החטופים נחטפו לכולנו וכולנו משפחת החטופים

ג'קי יעקב לוי:  לפעמים אנשים שואלים מה הקרבה ואני כבר שכחתי מה הקרבה

ג'קי יעקב לוי:  בלי קשר לכמה היינו קרובים עד ה-7 באוקטובר, הם הכי קרובים שיש אחרי הילדים הפרטיים שלי

ג'קי יעקב לוי:  הילדים חזרו אבל האבא שלהם לא חזר

ג'קי יעקב לוי:      אני רוצה להתייחס למה שאמר חבר הכנסת בליאק בתחילת הדיון

ג'קי יעקב לוי:  אני חושב שהפתרון הדחוף ביותר הוא למנות פרויקטור לעניין הזה

ג'קי יעקב לוי:  מדובר בסוגיה חסרת תקדים, שאין לה אח ורע ואין לה שום דוגמה שאפשר להישען עליה

ג'קי יעקב לוי:  לכל משפחה יש את האתגרים שלה ואת המצוקות שלה

ג'קי יעקב לוי:  אני מניח שחלק מהמשפחות הן במצב נפשי כל כך סוער והן אפילו לא הציצו בבעיות הכלכליות שלהן אבל זה פתאום ינחת להן על הראש כשהן יהיו הכי לא מוכנות לכך והכי זקוקות לכסף

ג'קי יעקב לוי:       לכן מה שצריך זה מישהו בכיר, נציג ממשלה, שייקח על עצמו את הנושא

ג'קי יעקב לוי:  אני יודע שעד היום היה קשה למצוא שר בממשלה שייכנס לתפקיד ותסלחו לי, זה כשלעצמו ביזיון

קריאה: אין עד היום

ג'קי יעקב לוי: אין עד היום

ג'קי יעקב לוי:  מישהו שיגיד שהוא האבא ואימא לעניין הזה והשאלה הבאה שהוא ישאל תהיה מה אתם צריכים ממני ואז נתחיל לפתוח את כל הרשימה - ואני כבר אומר שהיא תהיה ארוכה ומפתיעה – של צרכים וסעד למרות שלא הכול כספי

ג'קי יעקב לוי:  יש לנו קרובי משפחה שחזרו והם פגשו הרבה יותר סלבריטאים מאשר אנשי מקצוע

ג'קי יעקב לוי:  אני לא יכול להבין, בן אדם שיצא מהתופת אחרי 50 ימים צריך שעתיים עם ישי ריבו או עם הדג נחש או עם שחקני כדורגל וכדורסל? הוא צריך פסיכולוג, הוא צריך עובדת סוציאלית, הוא צריך מישהו שיעזור לו

ג'קי יעקב לוי:  זה מאוד יפה ואצילי מה שאותם אומנים וסלבריטאים עושים, אבל זה לא המענה הנחוץ כרגע לילדים האלה שחזרו ממשהו ששום דבר לא הכין אותנו ואותם אליו

ג'קי יעקב לוי:      צריך למנות מישהו שיתחיל לעבור בין המשפחות וישאל מה הן צריכות

ולדימיר בליאק: אני התחלתי מהגורם המתכלל

ג'קי יעקב לוי: כן

ג'קי יעקב לוי:  הקשבתי ולכן התייחסתי לדברים

קארין אלהרר: אני מתנצלת על האיחור

קארין אלהרר:  אני אומר שהדיון הקודם הבהיר בצורה מאוד חדה שיש המון בעיות שצצות והמשפחות לא מכירות

קארין אלהרר:  לכן הדרישה של ולדימיר בליאק למתכלל היא הנכונה ביותר בנסיבות העניין

קארין אלהרר:       בימים האחרונים אנחנו שומעים עדויות של מה שחוו אותם חטופים, הבנים והבנות שלנו, האימהות והאבות שלנו, הסבים והסבתות שלנו

קארין אלהרר:  הדבר הזה מייצר תחושת בהלה הרבה יותר גדולה מזו שהייתה קודם וקודם כל לשחרר אותם

קארין אלהרר:  קודם כל לשחרר אותם

קארין אלהרר:  אנחנו יודעים שהם חוזרים עם המון טראומות קשות

קארין אלהרר:  בתי החולים מקבלים אותם בסבר פנים יפות והם מטופלים היטב

קארין אלהרר:  מה קורה אחר כך? עוד לא קיבלתי תשובה וזה דבר שחייבים לדאוג לו

קארין אלהרר:  אם אחרי זה תמו שידורינו, זאת חרפה ואני מאוד מקווה שזה לא המצב

קארין אלהרר:  אני אשמח שנטפל גם בזה

יצחק קרויזר: לפני שנעבור למשרדי הממשלה ולגורמי המקצוע שנמצאים כאן, אני רוצה לדייק את מסקנות הדיון הקודם, כדי שנוכל לצאת מכאן עם בשורה ועם מסקנות

יצחק קרויזר:  זה דיון שני שאנחנו מקיימים וזה דיון חשוב מאוד

יצחק קרויזר:  אני יותר פונה אליכם גורמי הממשלה כדי שגם התשובות שלכם יהיו מכוונות לשם

יצחק קרויזר:      בראש ובראשונה, זהות הגורם הממשלתי המתכלל בוודאי בעניינים הכלכליים ולא פחות חשוב, בעניינים הנפשיים והאזרחיים גם של החטופים עצמם ובוודאי של אלו השבים

יצחק קרויזר:  החלוקה של הסמכויות בין המשל"טים והמינהלות השונות, נושא שעלה כאן מספר פעמים גם בדיון הקודם

יצחק קרויזר:      מתווי הסיוע הייעודיים בהתנהלות אל מול הרשויות, אילו הקלות מיועדות לחטופים ולשבים מעבר למתווים הכלכליים שאושרו עד עכשיו גם בוועדה הזו וגם בחקיקות נוספות שהיו

יצחק קרויזר:  מתווי סיוע ייעודיים הנוגעים לזכויותיהם והחובות במישור הפרטי, האם נבחנים מתווי סיוע ייעודיים בנוגע להפסדים שצפויים להם, הקפאה של היכולת לממש את ההתחייבות שלהם לגופים כאלה ואחרים, שכר דירה, דחיית תשלומי משכנתה ואפילו מינויים שיש להם בכל מיני גופים, כמובן הפיגורים, חדלות פירעון וכל מה שמתוכלל בתוך האירוע הזה

יצחק קרויזר:      הנושא של ביטוח אובדן כושר עבודה והנושא האחרון הוא הנגשת המידע, כיצד מונגש המידע למשפחות החטופים והשבים, הן לעניין קבלת סיוע לבעיות פרטניות והן לעניין שינויים רגולטוריים לצרכים משותפים לחטופים ולשבים

יצחק קרויזר:      נציג משרד ראש-הממשלה, בבקשה

דרורית שטיינמץ: בוקר טוב

דרורית שטיינמץ:  אני מנהלת אגף תקציבים ופרויקטים במשרד ראש-הממשלה וכרגע עיקר התפקיד שלי הוא לרכז את כל עבודת המטה להקמת המינהלת לטיפול בנושא הזה

דרורית שטיינמץ:       כן, יש גורם שמתכלל מטעם ראש-הממשלה את כל האירוע הזה

קארין אלהרר: מי זה?     

דרורית שטיינמץ: ראש-הממשלה מינה את גל הירש והוא בקשר אתכם

דרורית שטיינמץ:  אתם מכירים את השם הזה והוא מופיע בכל מקום

נעם דן: את היית במפגש הקודם?     

קארין אלהרר: במפגש הקודם אמרו שזה לא נכון

נעם דן: את לא היית במפגש הקודם

נעם דן:  ישבו כאן שניט אנשים ואמרו בדיוק את ההפך

נעם דן:  אנחנו יודעים שגל הירש לא ממונה

נעם דן:  הוא ממונה מטעם ראש-הממשלה, משרד ראש-הממשלה אבל אין לו סמכויות

נעם דן:  הוא לא בקשר איתנו

נעם דן:  גם לא יעל העובדת שלו ולא אף אחד אחר

נעם דן:  זה נאמר כאן

מיכל בירן: הוא לא מטפל בסוגיות בוערות

דרורית שטיינמץ: גל הירש בכנסת ואולי הוא יצטרף אלינו

ולדימיר בליאק: זה לא מה שנאמר לנו בדיון הקודם

דרורית שטיינמץ: אני כאן ואני אומרת

נעם דן: כולל העובדה שלא הייתם כאן בדיון הקודם

יצחק קרויזר: לדיון הקודם הם לא הוזמנו

יצחק קרויזר:  אני מבקש שנשמע כי הם לא היו ואני חושב שזאת הזדמנות טובה לתת למשרד ראש-הממשלה להגיב

דרורית שטיינמץ: אם כן, גל הירש מונה על ידי ראש-הממשלה יום למוחרת האירוע הנוראי הזה

דרורית שטיינמץ:  הוא הממונה מטעם ראש-הממשלה

קארין אלהרר: מה הסמכויות שלו?     

דרורית שטיינמץ: אני אתייחס

דרורית שטיינמץ:  תנו לי לומר את הדברים ואני אשמח להשיב לשאלות

דרורית שטיינמץ:  הוא החל בפעילויות מיידיות מול משרד הביטחון

דרורית שטיינמץ:  הוקם משל"ט שנקרא משל"ט מהלב של פיקוד העורף והוא ברמלה, שם יש כמות מאוד גדולה של צוותי מילואים ומתנדבים שכל המהות שלהם היא מתן מענה וסיוע אופרטיבי ללוות אתכם, את המשפחות, במעגלים הקרובים ובמעגלים היותר מורחבים של האירוע הזה

דרורית שטיינמץ:  הם מקבלים כל פנייה ויש מערכת מידע שמלווה את כל התהליכים האלה

דרורית שטיינמץ:  נבנה עץ משפחה שפשוט מזכיר באמת את כל הפרטים וכל מי שפונה, אנחנו מטפלים ומבצעים מעקב כדי לוודא שהפניות נענות בכל ההיבטים כמו מול הביטוח הלאומי, אם יש קשיים למלא טפסים, אם לא מכירים את ההטבות שמציגים בפני המשפחות

דרורית שטיינמץ:  יש פעולות יזומות

דרורית שטיינמץ:  לא רק מחכים שאתם תפנו אלא יש פעולות יזומות של גופים כדי להבהיר את הזכויות למשפחות ולאנשים

דרורית שטיינמץ:  יש נציגים פיזיים של כל הממשלה בהערכות מצב אלה ויש שיח שמתנהל מדי יום בין הגורמים – ביטוח לאומי, מס רכוש, נציגי משרד הרווחה נמצאים שם, נציגי משרד הבריאות, האפוטרופוס הכללי, משרד המשפטים שמלווה באופן צמוד

דרורית שטיינמץ:      אפילו קצת תמוה שאתם יושבים כאן ואתם אומרים שאתם לא מכירים את זה

מיכל בירן: אני מילאתי להורים שלי את הטופס לביטוח לאומי

ולדימיר בליאק: זה באמת קצת תמוה שהמשפחות לא מכירות את זה

ולדימיר בליאק:  זו בעיה של משרד ראש-הממשלה ולא של המשפחות

מיכל בירן: אני יושבת כאן מולך

מיכל בירן:  אני מילאתי להם את הטפסים חודש אחרי כי כמו שנאמר קודם על ידי ג'קי לוי, המשפחות לא תמיד יכולות נפשית לעשות את הכול ובכלל העניין הכלכלי לא מזיז לנו

מיכל בירן:  הבן שלי למשל, הציעו לו טיפול ב-זום

מיכל בירן:  דוד שלו חטוף

מיכל בירן:  הציעו לו טיפול ב-זום

מיכל בירן:  אני שילמתי, ובן זוגי כמובן, וזה לא מעניין אותנו כי אנחנו מצילים את הבן שלנו

מיכל בירן:  זאת הצלת נפשות ולא מעניין אותי אם אתם תשלמו או מישהו אחר ישלם אבל זה מה שקורה בשורה התחתונה

מיכל בירן:  אני יודעת שאחותי מקבלת סיוע אבל מה עם המעגלים הנוספים, אלה שנמצאים שם איתה בתוך התופת? הם לא מקבלים

מיכל בירן:  נמצאת כאן דבורה ואולי היא יודעת

מיכל בירן:  דבורה היא אמא של צחי עידן

מיכל בירן:  אפשר לשמוע אותה

בן עזרא: סליחה שאני מתערבת אבל אנחנו מקבלים מהמשל"ט

מיכל בירן: ההורים שלי הם לא הורים של חטוף אלא הוא החתן שלהם

מיכל בירן:  הם לא מקבלים אבל מי שמטפל בכל הגורמים, גם באחותי וגם בבנות, אלה ההורים שלי ולא אף אחד אחר

מיכל בירן:  הם לא מקבלים שום דבר

דרורית שטיינמץ: נבדוק את זה ונטפל בזה

מיכל בירן: אבל אני לא מקרה פרטני

מיכל בירן:  אני סתם במקרה כאן

מיכל בירן:  יש עוד כמוני

דרורית שטיינמץ: אנחנו חשופים למאות ועשרות מקרים

יצחק קרויזר: חברים, חשוב לשמוע את משרדי הממשלה שלדיון הקודם לא הוזמנו

יצחק קרויזר:  הטענות צודקות

יצחק קרויזר:  יש תכלול ואנחנו שומעים לראשונה מי מתכלל ואיך הוא מתכלל

יצחק קרויזר:  יש משפחות שמקבלות ויש כאלה שלא מקבלות ואני רוצה לדייק כדי שנצא מכאן עם מסקנות

קארין אלהרר: אני לא מבינה איך זה מסתדר עם מה שנאמר בשבוע שעבר

נעם דן: על ידי המילואימניקים

יצחק קרויזר: יש כאן מספר גורמים - גם אזרחיים, גם צה"ליים, פיקוד העורף - ועכשיו אנחנו שומעים את נציגת משרד ראש-הממשלה

קארין אלהרר: ישבו כאן נציגים של משל"ט מהלב ואמרו בצורה הכי ברורה - אני לא מכירה יותר ברור מזה - שגל הירש לא קשור למשל"ט הזה

נעם דן: נכון

קארין אלהרר: אם כן, מה אני מפספסת?      

נעם דן: היו כאן שני מילואימניקים שהגיעו ואמרו ביושר שהם באים כאזרחים מודאגים

נעם דן:  לאחד קוראים אוהד ואת שמו של השני אני לא זוכרת אבל אפשר להסתכל בפרוטוקול

מיכל בירן: חגי

נעם דן: הם היו מלאי כנות ואמרו שהם מודאגים

נעם דן:  הם אמרו שזה נכון שגל הירש קיבל חמ"ל אבל אחר כך יוסי שלי קיבל, ב-12 בנובמבר, מינהלת החטופים והנעדרים ואנחנו כפופים לפיקוד העורף, אנחנו עושים שם מילואים, אבל אנחנו באים לכאן לא כנציגים אלא כאזרחים שרואים שאין חיבור

נעם דן:  הם הסתכנו גם בזמנם הפנוי וגם במעמד שלהם כדי להתריע

נעם דן:  זה לא מקרי שאנחנו כמשפחות אומרים שאנחנו לא מכירים את זה

יצחק קרויזר: הנקודה החמישית היא ההנגשה

יצחק קרויזר:  יכול להיות שצריך לשפר את האירוע הזה

קארין אלהרר: אני רוצה להבין מה הסמכויות

שמחה רוטמן: באנו לשמוע

עדה גנזך: שום דבר מזה לא הגיע לבעלי אזרחויות זרות

יצחק קרויזר: כחלק מהתכלול, גם כמסקנה מהדיון הקודם, מה שאמרת נרשם ונכתב והוא יתוכלל בתוך משרד ראש-הממשלה

עדה גנזך: מתי? זה לא קורה?     

יצחק קרויזר: נמצאים כאן גם נציגים של משרד החוץ

יצחק קרויזר:  לכן אני רוצה קודם לשמוע את נציגי הממשלה ואם אפשר לרשום להם את ההערות כדי שבאמת נוכל לדייק

יצחק קרויזר:  בשבוע שעבר היה דיון מאוד ארוך וכמו שגם אמר חבר הכנסת בליאק, אף אחד לא יעזוב את הנושא הזה עד שלא יהיה לו פתרון סופי, מוחלט וברור, בראש ובראשונה לכן המשפחות, גם של החטופים וגם של השבים

יצחק קרויזר:  לכן אני אשמח לשמוע את נציגי הממשלה

שמחה רוטמן: אני רוצה לומר משפט כי אני חייב לרוץ להצבעה בוועדת הכנסת

שמחה רוטמן:  לכן ביקשתי, ואני מודה לך על ניהול הישיבה

שמחה רוטמן:  אני חושב שבאמת החשיבות של הקיום של הדיון השני הזה, זה התפקיד של הכנסת

שמחה רוטמן:  הפיקוח והתיאום בין הגופים

שמחה רוטמן:  אני יודע שכולם כאן מדברים מדם ליבם וזה נושא מאוד חשוב אבל קריטי שחברי הכנסת, קואליציה ואופוזיציה, כולם, יוכלו לזהות את הפערים ולכן חייבים לשמוע בצורה מסודרת מהמשרדים כי אחרת, אם הדוברים נקטעים, הבלבול רק גדל

שמחה רוטמן:  אני יודע שקשה לשמוע ואני לגמרי מבין שכאשר משפחה אומרת שהיא פנתה ולא קיבלה מענה וכאן אומרים שכן יש מענה, מיד רוצים להתייחס

שמחה רוטמן:  כולם כאן מסביב לשולחן רוצים את אותו הדבר, שבסוף יהיה מענה

שמחה רוטמן:       עד כמה שאני יכול אני אעקוב מרחוק אחר הדברים שנאמרים ואני אשתדל לחזור אחרי ההצבעה בוועדת הכנסת

שמחה רוטמן:  תודה על קיום הדיון ועל הניהול שלו

דרורית שטיינמץ:  אני רוצה לשתף בעוד כמה פעילויות מרכזיות שקורות תוך כדי

קארין אלהרר: אבל שאלתי שאלה, אפיל פעמיים, ושאלתי ממש יפה

יצחק קרויזר: תני לה לסיים

יצחק קרויזר:  היא תענה

יצחק קרויזר:  היה לנו דיון שארך שלוש שעות ועכשיו יש לנו דיון עד פתיחת המליאה ואם נצטרך, נעשה עוד דיון

קארין אלהרר: למה עוד דיון? היא כאן

דרורית שטיינמץ: אני כאן, אני עוד לא הלכתי וגם לא סיימתי את הדברים

דרורית שטיינמץ:  במקביל הוקם מערך שלם של כלל גורמי הביטחון שמטפל בכל הסוגייה של אסטרטגיות, איך להשיב את היקירים שלכם, ואפילו עכשיו במקביל מתקיים כאן בכנסת דיון של ועדת חוץ וביטחון בנושאים האלה ולכן גל הירש לא נמצא כאן כדי להציג את הדברים

דרורית שטיינמץ:  אני מקווה שהוא יסיים קודם ויצטרף אלינו

דרורית שטיינמץ:      נורא קשה לעמוד בפניכם וגם אנחנו כאנשים פרטיים חווים

דרורית שטיינמץ:  זה באמת אירוע של כולנו כאזרחים

דרורית שטיינמץ:  אירוע כזה, לא היה כדוגמתו

דרורית שטיינמץ:  גם אנחנו כממשלה, כל הזמן לומדים תוך כדי ומייצרים גם פתרונות יצירתיים וגם פתרונות מחוץ לקופסה בעקרונות שלנו

דרורית שטיינמץ:  זה לא שהיה לנו איזשהו אירוע ויש לנו מערכים ואנחנו שולפים ויודעים

דרורית שטיינמץ:  אנחנו כל הזמן על זה, לומדים, שומעים, מנסים לשפר את עצמנו ככל שניתן וכן להגיע לכל אחד ואחד באופן פרטני ואישי

דרורית שטיינמץ:  זו הכוונה שלנו

דרורית שטיינמץ:  חד משמעית זו הכוונה שלנו

דרורית שטיינמץ:  אנחנו מנסים להסיר את כל החסמים, אנחנו כן קיבלנו הנחיות להקצות את כל המשאבים שנדרשים לטובת הדברים האלה ולא להתחיל לבחון לנושא המעגלים שדיברתם עליהם

דרורית שטיינמץ:  אנחנו לגמרי שם

דרורית שטיינמץ:       אני כן רוצה לומר שאחרי שגל הירש מונה, אחרי שהיה מערך המשל"ט והגורמים הביטחוניים שהתכנסו ומתכנסים וכל הזמן דנים בסוגייה, הוקם גם מטה והמטה הזה פעל בארבע זירות מרכזיות

דרורית שטיינמץ:  הנושא של המאמץ לקידום המשא ומתן, הנושא של יצירת תמונת מצב ואם אתם זוכרים, בתחילת הדרך היינו עם 3,200 נעדרים וכרגע אנחנו יודעים שבכל המעגלים האלה יש חמישה נעדרים

יצחק קרויזר: זה המטה של גל הירש?     

דרורית שטיינמץ: זה המטה שהוקם ותכף אני אספר שהוא יוסדר במינהלת שהוקמה מתוקף החלטת ממשלה

קארין אלהרר: הוקמה מינהלת?     

דרורית שטיינמץ: יש את הכתובת של המשל"ט שהוא אמור להיות כתובת למשפחות

דרורית שטיינמץ:  יש את מלווי המשפחות שנמצאים בקשר יומי ורצוף ומדווחים על חסמים כאלה ואחרים ויש כמובן את הפעילות בקרב הזירה הבינלאומית כאשר הוקם צוות משימה בינלאומי בנוכחות קבועה של נציגי הבית הלבן בצוות הזה

דרורית שטיינמץ:  שם הם מנסים לקיים מאמצים של קשרי חוץ והשקעה בזירה הבינלאומית

נעם דן: מה עם נציגי המשפחות שם?     

דרורית שטיינמץ: לא יודעת

דרורית שטיינמץ:  מוכנה לברר

דרורית שטיינמץ:      ב-12 בנובמבר גובשה החלטת ממשלה שמנחה אותנו למסד את כל הדברים האלה במינהלת לטובת הטיפול בנעדרים, בחטופים, בשבים ארצה ובמשפחותיהם

קארין אלהרר: בהחלטת ממשלה מה-22 באוקטובר נקבע שעל יוסי שלי, מנכ"ל משרד ראש-הממשלה, להקים מינהלת לטיפול בנושא החטופים, הנעדרים ובני המשפחות, שהיא תרכז ותיתן מענים

קארין אלהרר:  היא תהיה בקשר רציף עם המשפחות

קארין אלהרר:  בהחלטה הזו גם נקבע שתוך שלושה שבועות צריך להקים מינהלת

קארין אלהרר:  עברו שישה שבועות

דרורית שטיינמץ: ב-12 בנובמבר

תמר שטיינר: החלטת הממשלה עברה ב-12 בנובמבר

תמר שטיינר:  ב-22 באוקטובר עברה החלטת הממשלה שמדברת על הסיוע המשפטי ועל הארגון

קארין אלהרר: זה לא נכון

תמר שטיינר: ההחלטה על הקמת המינהלת עברה רק לפני שבועיים

דרורית שטיינמץ: כבר גיבשנו מתווה פעולה של המינהלת

דרורית שטיינמץ:  בנינו מבנה ארגוני

קארין אלהרר: סליחה, זאת לא המינהלת

דרורית שטיינמץ: אתמול אושר על ידי נציבות שירות המדינה גיוס בפטור של מנהל המינהלת הזאת

דרורית שטיינמץ:  אנחנו מקווים שההליך הזה יסתיים בימים הקרובים

דרורית שטיינמץ:  התפקידים של המינהלת הוגדרו בהחלטת הממשלה והם בעצם יכללו את כל מה שסיפרתי לכם עד עכשיו – את כל הנושא של ריכוז, הקשר, ליווי המשפחות, שיקוף תמונת המצב, כל המאמצים להשיב אותם ארצה

דרורית שטיינמץ:  כל אלה הוגדרו בהחלטת הממשלה כתפקידים של המינהלת

דרורית שטיינמץ:      חברת הכנסת, את צודקת

דרורית שטיינמץ:  מנכ"ל משרד ראש-הממשלה מתכלל ומרכז את כל המתווה הזה

קארין אלהרר: אם כן, מה הקורלציה בינו לבין גל הירש? תסבירו לי

דרורית שטיינמץ: גל הירש מונה בהתנדבות לסיוע ולתכלול כל הנושא הזה

דרורית שטיינמץ:  בימים אלה אנחנו ממש עובדים על התקשרות עם גל הירש שהוא יהווה יועץ למשרד ראש-הממשלה

קארין אלהרר: אי אפשר להכיל את זה יותר

קארין אלהרר:  באמת

קארין אלהרר:  אי אפשר

בן עזרא: אי אפשר להכיל את הבלגן

בן עזרא:  בהתנדבות? זה פוגע בנו

קארין אלהרר: אם אני הייתי הממשלה, הייתי הופכת את השולחן היום

יצחק קרויזר: צודקת

יצחק קרויזר:  לכן אנחנו כאן

בן עזרא: אנחנו לא מצליחים להבין מה שאת אומרת לגבי מה שקורה כאן

בן עזרא:  אי אפשר להבין

בן עזרא:  האם משרד ראש-הממשלה או המינהלת היא גם אחראית על מה שהצבא עושה?     

דרורית שטיינמץ: כן

בן עזרא: וזה קשור אלי כמשפחה של חטוף? אנחנו לא מצליחים להבין מה המענים

ג'קי יעקב לוי: אנחנו מקשיבים בסבלנות רבה אבל המילים האלה כולן לא פוגשות שום מציאות שמוכרת לנו

יצחק קרויזר: חברים זה דיון בו אין מחלוקת

יצחק קרויזר:  זה לא דיון פוליטי בין אופוזיציה וקואליציה

ג'קי יעקב לוי: במישור העקרוני אבל יש כמה דברים שאני רואה שיש לגביהם מחלוקת כמו למשל האם יש זמן כי אין זמן

יצחק קרויזר: בוודאי שאנחנו במרוץ נגד הזמן

יצחק קרויזר:  יכול להיות שאחת הבעיות כאן היא גם בעיית ההנגשה, שגם זה אחד הנושאים

נעם דן: זאת לא הנגשה

נעם דן:  זה הזמן

נעם דן:  דרורית אומרת שלה אין תשובות

נעם דן:  בימים אלה מתכללים את התכלול

יצחק קרויזר: אנחנו בוועדה כדי לבקר את עבודת הממשלה וזה מה שהדיון הזה עושה

יצחק קרויזר:  לכן יש חשיבות לשמוע את נציגי הממשלה

יצחק קרויזר:  יש כאן מספר רב של משרדים שהגיעו כדי לתת תשובות לשאלות שהועלו בדיון הקודם

יצחק קרויזר:  אני רוצה שנגיע לשורה התחתונה ונשמע על עבודות הממשלה, גם ביקורת, כדי שהם יוכלו להתייעל ולהשתפר וגם שיוכלו להסביר למשפחות

יצחק קרויזר:  גם אני כמוכם יושב כאן ושומע ועדיין לא הסתדרה לי התמונה איך עובד מרכז השליטה והפיקוד ואילו גורמים נמצאים תחת מי

יצחק קרויזר:  לכן אני כן אשמח שנשמע אותם

יצחק קרויזר:  נמצאים כאן נציגי משרד המשפטים, האוצר, הכלכלה, החוץ והרווחה

יצחק קרויזר:  נשמע אותם לפני גורמי המקצוע, גם מהמטה וגם מהמשפחות

יצחק קרויזר:      לכן ביקשנו להאריך את הדיון שיתקיים גם בזמן המליאה כי זה באמת נושא שאני לא חושב שיש חשוב ממנו או שהוא ברף העליון עם שאר הדיונים החשובים שמקיימים בנושא של השבת החטופים והשבים

יצחק קרויזר:      דרורית, תוכלי להמשיך

יצחק קרויזר:  אם את יכולה גם לחתור לאיזושהי נקודה שתעשה קצת יותר סדר גם בהיררכיה כדי שגם נוכל להמשיך לשמוע את שאר משרדי הממשלה

יצחק קרויזר:  תודה

דרורית שטיינמץ: אמרנו שיש החלטת ממשלה מה-12 בנובמבר שמטילה על מנכ"ל משרד ראש-הממשלה להקים את המינהלת הזו

דרורית שטיינמץ:  אני מנסה להסביר שאם אמרנו שקם זה וזה באופן מיידי, עכשיו אנחנו מעגנים את כל הדבר הזה כדי שתהיה לזה המשכיות וכדי שזה יהיה הליך ואסטרטגיה של מדיניות מאוד ברורה כדי להמשיך ולטפל לאורך זמן בכל האירועים האלה, תוך מענה מיידי לכל הפניות, הבקשות והצרכים

דרורית שטיינמץ:      סיימנו לגבש את מתווה הפעולה של המינהלת

דרורית שטיינמץ:  אנחנו מקווים שבימים הקרובים ימונה מנהל מינהלת ועוד מספר בעלי תפקידים בכירים שיובילו את המערכה הזאת מטעם משרד ראש-ממשלה

דרורית שטיינמץ:  חשוב אולי לציין שראש המינהלת יהיה בכפיפות ישירה לראש-הממשלה

דרורית שטיינמץ:  זה לא שהקמנו עוד איזו יחידה במשרד ראש-הממשלה אלא יחידה שעובדת ומנהלת ממש עם ראש-הממשלה בצורה שוטפת כדי לתת מענים, כדי להסיר חסמים, כדי לקדם חקיקה ייעודית, כדי לגרום לכל הגורמים האחרים לתת מענה בצורה מיטבית ובלוחות זמנים קצרים

מיכל בירן: את יכולה לשרטט את ההיררכיה?     

דרורית שטיינמץ: כן

מיכל בירן: אמרת שעכשיו הולך להיות מנהל שהוא יהיה כפוף לראש-הממשלה

מיכל בירן:  אם כן, מה בעצם גל הירש?     

יצחק קרויזר: אני חושב שזה משהו שמאוד חשוב לייצר ולהנגיש

יצחק קרויזר:  העלינו גם בוועדה הקודמת בעיה ואני מקווה שהטופס הזה עבר אליכם, למטה ולמשפחות

יצחק קרויזר:  איזשהו עץ מאוד פשוט – ראש-הממשלה, יועץ ראש-ממשלה, חטופים, שבים, אזרחי, ביטוחי, סיעודי

דרורית שטיינמץ: אני יכולה לתאר לכם את המבנה הארגוני שגיבשנו לטובת עבודת המינהלת

דרורית שטיינמץ:  יש לנו את ראש-הממשלה, יש מתחתיו את מנהל מינהלת

נעם דן: מה השם שלו?     

דרורית שטיינמץ:  עדיין אין מינוי

דרורית שטיינמץ:  רק אתמול אושרה המשרה הזו של מנהל המינהלת והיא תאויש ממש בימים הקרובים

טליה ג'מאל: אדוני, יכולה לחדד כמה שאלות שעלו גם מהדיון הקודם שהתקיים כאן?     

יצחק קרויזר: כן

יצחק קרויזר:  בבקשה

טליה ג'מאל: רק כדי להבין ואז אני אכנס אולי לפרטים או חברי הכנסת או המשפחות ייכנסו

טליה ג'מאל:  יש כמה סוגיות שעלו

טליה ג'מאל:  דבר ראשון, הנושא של הזרים, עלה גם בדיון הקודם והשאלה איפה הוא מתוכלל

טליה ג'מאל:  בדיון הקודם נאמר שכל מה שקשור לזרים, אין קשר דרך המשל"ט של מהלב אלא רק דרך משרד החוץ

טליה ג'מאל:  השאלה היא איך והאם דרך משרד החוץ עושים את הקשר לאותם גורמים ממשלתיים שיושבים במשל"ט מהלב כמו הסיוע המשפטי

טליה ג'מאל:       בהקשר של הזרים עלו כמה דברים מעט שונים ותשלימו אותי אם פספסנו כאן אבל עלה גם הנושא של העובדים הזרים וגם הנושא של הסטודנטים הזרים וגם היה נושא של משפחות זרות

טליה ג'מאל:  למשל מקרה של חייל בודד שנמצא כאן, הוא עצמו אינו אזרח ישראלי, המשפחה נמצאת בחוץ לארץ והשאלה איפה הוא מקבל מענה

טליה ג'מאל:       הדבר השני

טליה ג'מאל:  נאמר כאן לגבי הסיוע הפרטני לבני המשפחות וגם לעניין החטופים

טליה ג'מאל:  בשבוע שעבר גם הוצגו כאן כל מיני גורמים ממשלתיים שעושים מאמצים מאוד גדולים לסייע, בין אם זה הסיוע המשפטי שהבנו שיושב בתוך משל"ט מהלב, בין אם זה האפוטרופוס הכללי שמסייע בדברים שונים, ולמשפחות לא תמיד קל לא לדעת מה הן צריכות עכשיו וגם בטח לא לדעת למי לפנות

טליה ג'מאל:  נאמר שיש איזשהו מהלך לרכז את הכול

טליה ג'מאל:  האם יש גורם אחד שיכול להעביר את כל המידע הזה למשפחות? אם כן, מי האיש הזה? אני מבינה שזה כנראה לא גל הירש עצמו והשאלה אם יש גורם אחר בתוך האירוע הזה

טליה ג'מאל:       הדבר השלישי הוא מעבר לסיוע הפרטני

טליה ג'מאל:  אני חושבת שזאת הייתה נקודת המוצא לפחות לדיון המהיר, כאשר יש גם את הנושא של משפחות שיש להן צרכים פרטניים והם צריכים לקבל מענה ובאמת אנחנו מבינים שהסיוע המשפטי, הביטוח הלאומי, האפוטרופוס הכללי וכל הנציגים שיושבים כאן מאוד מעוניינים לסייע

טליה ג'מאל:  יש את הנושא השני שהוא הנושא הרוחבי, של האם הממשלה עושה איזושהי חשיבה מתכללת על הנושא של החטופים והנסיבות המיוחדות שלהם לצערנו

טליה ג'מאל:  בשבוע שעבר עלו כאן כמה שאלות ונאמר למשל שיש את חוק דחיית מועדים

טליה ג'מאל:  חוק דחיית מועדים שהוא חשוב ומשמעותי, נועד עם רציונלים מסוימים לאוכלוסיות שונות וברור לנו שלצערנו אם לא כל החטופים נמצאים כאן היום, הרי שהמועדים שנקבעו שם לא בהכרח תמיד מתאימים לסיפור של החטופים

טליה ג'מאל:  כנ"ל נאמר לגבי המתווה של הפיצוי לעסקים כאשר גם שם המתווה מבוסס על מה קורה באזור הגיאוגרפי שבו העסק נמצא

טליה ג'מאל:  ברור שאם חטוף הוא בעל עסק, גם אם הוא באזור גיאוגרפי שפתוח ופועל, הוא לא יכול להפעיל את עסקו

טליה ג'מאל:  לכן הייתה שאלה האם יש מחשבה ממשלתית מתכללת על איך אנחנו במישור הרגולטורי נותנים מענה

טליה ג'מאל:  אני חושבת שהנושא של אובדן כושר עבודה שקיבל המון בולטות בדיון הקודם, היה רק ביטוי אחד לתוך האירוע, בין אם זה שם ובין אם זו משכנתה

טליה ג'מאל:  מי השולחן העגול אליו אפשר לפנות גם עם בקשות רוחביות ואיפה הוא קורה?     

יצחק קרויזר: לצורך כך נמצאת כאן עורכת דין ליטל דוד, ראש צוות ייעץ משפטי במשרד ראש-הממשלה

ליטל דוד: שלום

ליטל דוד:  בוקר טוב לכולם

ליטל דוד:  אני רוצה לנסות לעשות סדר

ליטל דוד:  בהחלטת ממשלה שעברה ב-12 בנובמבר הוחלט להטיל על מנכ"ל משרד ראש הממשלה פעם אחת להקים מינהלת שתפיסת ההפעלה שלה באמת גובשה והסדרה

ליטל דוד:  אכן עוד לא מונו בעלי תפקידים אבל סוף-סוף הגענו להסדרה של מבנה המינהלת

ליטל דוד:  בכל מקרה, באותה החלטה הוטל על מנכ"ל משרד ראש-הממשלה לרכז ולתת הנחיות מקצועיות למשל"ט מהלב שזה המשל"ט שפועל בפיקוד העורף עם 150 חיילי מילואים שנכון להיום הם הגורם שנותן סיוע של צה"ל לממשלה כדי לנסות לתת מענים מלאים לכל הסוגייה הזאת

ליטל דוד:  כלומר, את כל המעטפת האזרחית

ליטל דוד:  לא הצבאית, מה שקורה באפיקים אחרים

ליטל דוד:  זה נועד לתת מענים אזרחיים מלאים

ליטל דוד:      מאז עברה החלטת הממשלה, מנכ"ל משרד ראש-הממשלה לגמרי על הדבר הזה והוא מתכלל את כל הדבר הזה

ליטל דוד:  כלומר, כשאתם שואלים מי הוא הגורם המתכלל, זה מנכ"ל משרד ראש-הממשלה באמצעות כמה אפיקים

ליטל דוד:  פעם אחת, במשל"ט מהלב מהרגע הראשון יושבים נציגי משרדי הממשלה ומהרגע שאנחנו נכנסנו לתמונה באופן מלא, יש פורום בין-משרדי שנכון להיום אנחנו מקבלים סיוע של תמר שטיינר שיושבת כאן והיא תכף תוכל לתת השלמה של התמונה

ליטל דוד:  כל המענים שעולים אלינו, כל הפערים שעולים אלינו מהמשל"ט שהוא בקשר, לפחות אמור להיות בקשר, אנחנו נשמח לשמוע אם קורה משהו אחר

קארין אלהרר: מי איש הקשר?     

ליטל דוד: יש שם מנהלי תיקי משפחות

ליטל דוד:  ממה שנמסר לנו ואחרי שישבתי שם וראיתי שקורה, הם יוצרים קשר רציף ויזום עם המשפחות כדי לנסות לקבל את כל התמונה המלאה ולדעת היכן נדרש מענה ולא ניתן על ידי משרדי הממשלה האמונים על התחום

ליטל דוד:       רשמנו לפנינו את הדברים שעלו כאן ואנחנו נעלה אותם לפורום ונוודא שאם יש מענים – כלומר, יש מנגנונים ממשלתיים קיימים – אבל הם חסרים, נעלה בפורום ונעלה במשל"ט

ליטל דוד:  פעמיים ביום מתבצעת הערכת מצב ואנחנו לגמרי מקבלים את כל התמונה

ליטל דוד:  המטרה שלנו היא לתת מענה ממשלתי מלא

ליטל דוד:  בעיקרון יש את כל המנגנונים כדי שזה יקרה

יצחק קרויזר: אם יהיה אפשר לייצר עץ על מצגת שתגיע למשפחות ואז יהיה להן מאוד קל להבין מי הוא המתכלל

יצחק קרויזר:  אנחנו מבינים שזה מנכ"ל משרד ראש-הממשלה אבל המנכ"ל לא יכול לענות למעגל הראשון, ל-240 משפחות, ובמעגל השני והשלישי, לדעתי אנחנו כבר מדברים על מעל 1,000 משפחות

יצחק קרויזר:  השאלה אם יש אפשרות שיהיה איש שנקרא לו החמ"ל או היועץ שהוא יהיה בקשר טלפוני ישיר

יצחק קרויזר:  המקרים כאן הם מורכבים

יצחק קרויזר:  כל חטוף וכל חטופה, הם עולם ומלואו

יצחק קרויזר:  אם יש למשפחה שיושבת כאן מספר טלפון, כי אין כל סיכוי שהמנכ"ל יצליח לטפל

ליטל דוד: בוודאי

ליטל דוד:  אני אתייחס לזה

ליטל דוד:  קודם כל, אני באמת לא השלמתי קודם את התמונה

ליטל דוד:  המעמד של גל הירש אכן עוד לא הוסדר ואנחנו פועלים להסדרה בימים אלה

ליטל דוד:  לכן באמת זו סוגיה קצת מורכבת לעניין הסמכויות

ליטל דוד:  אנחנו עובדים על זה

ליטל דוד:  בכל מקרה, הוא יועץ

ליטל דוד:  הוא לא המענה הממשלתי

ליטל דוד:  גם כאשר מעמדו יוסדר כמתנדב או כיועץ, הוא יהיה יועץ

ליטל דוד:  המענה הממשלתי עדיין ניתן מטעם המנכ"ל

קארין אלהרר: בדיחה

בן עזרא: יועץ שאחראי על המשפחות?     

ליטל דוד: הוא יועץ שייעץ למי שיטפל במשפחות

ליטל דוד:  כלומר, בכל מקרה יהיה גורם ממשלתי, עובד מדינה, שיהיה אחראי על הדבר הזה

ליטל דוד:  נכון להיום זה מנכ"ל משרד ראש-הממשלה ונכון, על אף שהוא עסוק, בדיוק לכן יש את המשל"ט

ליטל דוד:  הכתובת היא לגמרי המשל"ט

ליטל דוד:  יש את הטלפון, הקיצור שלו

ליטל דוד:  הם לגמרי יודעים לתת את מי שאחראי על הקשר עם המשפחה

ליטל דוד:  הם באמת עושים שם עבודה נפלאה עם כל גורמי הממשלה הרלוונטיים ויש לנו ממש עץ של כל משפחה

בן עזרא: את יכולה להבין שעברו 61 ימים ולמה אנחנו במטה המשפחות נעזרים במתנדבים של מטה המשפחות ולא פונים למשל"ט?     

נעם דן: לי יש את הנייד של רונן צור, של מור, של יוסי, של אופיר

נעם דן:  זה סתם

נעם דן:  הם לא מתכללים, אין להם מילים גדולות, אין להם ראשי תיבות, הם פשוט עונים לי ל-ווטסאפים

ליטל דוד: אני רק רוצה להציע

ליטל דוד:  אני כמובן לא יכולה להתיימר לשים את עצמי בנעליים שלכם

ליטל דוד:  אני רק רוצה להגיד שלפחות ממה שאני התרשמתי, יכול להיות שרק צריך לעשות את הטלפון לגורם הנכון ולקבל מענה

ג'קי יעקב לוי: אני יכול להציע משהו?     

ליטל דוד: בוודאי

ג'קי יעקב לוי: אני חושב שהמשל"ט או הגוף המתכלל, הוא זה שצריך לעשות את הטלפון

ג'קי יעקב לוי:  קודם כל, אני הבנתי שבהחלטת הממשלה מופיע סעיף מאוד מאוד חשוב והוא קשר רציף עם המשפחות

ג'קי יעקב לוי:  כרגע המילה רציף לא רלוונטית

ג'קי יעקב לוי:  בואו נתחיל מקשר ולאט לאט נעבוד על הרציף כדי שקשר עם המשפחות יכון

ג'קי יעקב לוי:  אני יודע שזה בניגוד לאינסטינקטים של גופים גדולים כמו ממשלה אבל אנחנו באמת בסרט אחר

ג'קי יעקב לוי:  השמות שלנו אינם חסויים

ג'קי יעקב לוי:  המקרים הם לא סודיים

ג'קי יעקב לוי:  אפשר להגיע אלינו

ג'קי יעקב לוי:  אם אני חונה על אדום-לבן, העירייה תגיע אלי תוך דקות

ג'קי יעקב לוי:  תגיעו אלינו, תגיעו למשפחות ומשם נתחיל

ג'קי יעקב לוי:  אני לא יודע אם אתם יודעים מה מבחינה רפואית אומרים 61 ימים בלי לישון

ג'קי יעקב לוי:  האם אתם מבינים מה זה אומר? כל פעם שמישהו מאיתנו – לא אני, אנשים במעגלים היותר קרובים – עולה על הרכב ונוהג, הוא עובר על החוק

ג'קי יעקב לוי:  אני מודיע לכם שאנחנו עוברים על החוק בכל פעם שאנחנו מתניעים את הרכב כי תכל'ס היה אסור לנו לנהוג

יצחק קרויזר: נציגת משרד המשפטים

תמר שטיינר: אני נציגת מנכ"ל משרד המשפטים

תמר שטיינר:  עם הקמת המשל"ט, משרד המשפטים התייצבנו שם על הגופים שלו, הסיוע המשפטי, האפוטרופוס הכללי, אחר כך הנציבות הצטרפה ועוד גורמים רלוונטיים מתוך משרד המשפטים

תמר שטיינר:  אני חייבת לומר לכם שבצד של משרדי הממשלה כל משרדי הממשלה התייצבו במשל"ט עם נכונות ברמה שאני לא ראיתי כמותה ואני הרבה שנים בשירות הממשלתי

תמר שטיינר:  כולם בלי יוצא מן הכלל שלחו נציגים אופרטיביים

תמר שטיינר:  כלומר, לא כאלה שצריך אישור בשביל אלא כאלה שיודעים לקבל טלפון ולתת מענה באותו רגע, אם זה להוציא תעודה מרשות האוכלוסין, דרכון, תעודות למיניהן

תמר שטיינר:  משרד הבריאות יושב שם ומשרד הרווחה יושב שם

תמר שטיינר:  כל משרדי הממשלה יושבים שם

תמר שטיינר:  בהתחלה החשיבה הייתה קודם כל לענות על צרכים אד-הוק

תמר שטיינר:  זה בהתחלה היה הקונספט

תמר שטיינר:  לאט לאט באמת התגבשה תמונת מצב רחבה

תמר שטיינר:  כלומר, זה הרי לא אירוע שאנחנו במשרדי הממשלה נתקלנו בו בעבר ולאט לאט התחלנו לגבש צרכים מתוך הקשר עם המשפחות

תמר שטיינר:  להבנתנו – אני ממש מבקשת שתתקנו אותי אם אנחנו טועים – יש קציני קשר שמלווים את המשפחות מהיום הראשון

תמר שטיינר:  אנחנו יודעים שקציני הקשר האלה הם אלה שמציפים לנו את הצרכים

נעם דן: תגדירי משפחות

נעם דן:  אני נחשבת למשפחה?     

תמר שטיינר: 	כן

נעם דן: לא

בן עזרא: אני אומר לך כן כי אני קרבה ראשונה

מיכל בירן: גם אני

מיכל בירן:  אני אחות של וזה פשוט ביזיון

מיכל בירן:  סליחה

מיכל בירן:  אני לא כאן, לא בגללי אלא בשביל ההורים שלי

מיכל בירן:  אני לא מעניינת אותי

מיכל בירן:  בשביל כאלה שאין להם את היכולות הכלכליות והנפשיות שלי

מיכל בירן:  תודה למי שצריך

מיכל בירן:  יש 240 שאני לא חושבת שיש להם את הכוח שיש לי

מיכל בירן:  אני רוצה להיות שם בשבילם, בשביל אלה שנמצאים והמשפחות שלהם מפורקות לגמרי

מיכל בירן:  חלק מהן פשוט לא קיימות או אפילו היה זכר מהן

תמר שטיינר: אני מאוד עצובה לשמוע את זה

תמר שטיינר:  אני רוצה לומר שאם היינו ערים לצורך הזה קודם, סביר מאוד להניח שגם היינו נדרשים אליו קודם

תמר שטיינר:  האמת היא שזאת פעם ראשונה שאנחנו שומעים את זה

בן עזרא:  אני רוצה לומר לגבי המעגלים הנוספים שיש משפחות שהקרבה הראשונה מנהלת את האירוע

בן עזרא:  אנחנו לדוגמה רק עכשיו מתחילים להיעזר בקרבה שנייה

בן עזרא:  בנוסף לזה אנחנו לא תמיד יודעים מה אנחנו צריכים

בן עזרא:  ככל שעובר הזמן – 61 ימים – אנחנו לא יודעים

בן עזרא:  אני לא יודעת להגיד לך אבל אולי אתם יודעים להגיד לי מה אני צריכה

תמר שטיינר: לא

תמר שטיינר:  אנחנו לא מתיימרים

מיכל בירן: תעזרו לנו 

מיכל בירן:  אנחנו צריכים אתכם

נעם דן: הגיע לכאן היום איתי כי שיר הבת של קיט ואביבה נמצאת עם אביבה שנמצאת במצב מאוד מאוד קשה

נעם דן:  אני מניחה שאתם יודעים, אם דלפה אתמול הפגישה הפנטסטית של הקבינט

נעם דן:  אתם יודעים שאביבה לא נמצאת במצב שאפשר אבל קיט עדיין שם

נעם דן:  מה אנחנו עושים? אנחנו מביאים אנשים אחרים כדי שהם יהיו הפנים שלנו

תמר שטיינר: אנחנו לגמרי מקשיבים לזה

תמר שטיינר:  אני אומרת שאנחנו נידרש לזה ממש בדחיפות

ליטל דוד: אני רוצה לומר משהו קצר

ליטל דוד:  בזמן שאנחנו כאן, נציגי המשל"ט צופים בנו וכבר כתבו לי הודעות שהם לגמרי על זה והם מאוד מצטערים לשמוע

ליטל דוד:  כלומר, אנחנו כן מפעילים הרבה גורמים כדי שיצליחו להגיע לכל מי שרלוונטי

ליטל דוד:  כמובן שזה כמעט בלתי אפשרי כי אנחנו מדינה שלמה בטראומה אבל אנחנו כן מנסים לפי המעגלים הכי קרובים

ליטל דוד:  הם כבר רשמו לי שהם יהיו על זה ומהיכרותי איתם בתקופה האחרונה, אני בטוחה שהם באמת על זה מסביב לשעון

ליטל דוד:  אנחנו נעשה מה שצריך בהנחיה של מנכ"ל משרד ראש-הממשלה כדי לוודא שזה יקרה

ליטל דוד:  זאת לא אמירה סתמית אלא זו אמירה שאנחנו עומדים מאחוריה

תמר שטיינר: כמו שאמרתי, אנחנו משרדי הממשלה ניזונים גם מקציני הקשר אבל גם הסיוע המשפטי פרס את השירות שהוא נותן

תמר שטיינר:  אם תרצו, בת שבע כאן והיא יכולה לספר על השירות הזה

תמר שטיינר:  השירות שהוא נותן הוא בשני מישורים כאשר האחד הוא מישור של מיצוי זכויות, כלומר, עורך הדין מהסיוע המשפטי הוא בדיוק זה שהוא מאגד את כל אותן זכויות

תמר שטיינר:  אנחנו לא מצפים שמשפחה תדע מה הזכויות שלה, שהיא תתחיל לשוטט בין אתרים ותדע מה הזכויות שלה

תמר שטיינר:  לשם כך בדיוק יש את הסיוע המשפטי

תמר שטיינר:  מצד שני הסיוע המשפטי גם צריך איזושהי נכונות ואיזשהו רצון מצד המשפחה כדי למנות עורך דין מטעמם

תמר שטיינר:  עורך הדין הזה הוא כזה שילווה את המשפחה בשלל היבטים ולא רק במיצוי זכויות

תמר שטיינר:  הוא גם ילווה אותה אם היא תצטרך לנקוט בצעדים אחרים או להתגונן בפני דברים אחרים

תמר שטיינר:  הוא בעצם הכתובת שתלווה את המשפחה בריצת המרתון שלה וזו ריצת מרתון ולא ספרינט

תמר שטיינר:       זה במישור של הסיוע המשפטי

תמר שטיינר:  אני מציינת את זה משום שגם עורכי הדין של הסיוע המשפטי – ותכף בת שבע תרחיב – הם אלה שמציפים את הצרכים

תמר שטיינר:  כלומר, הם אלה שבאים ואומרים לנו שכאן זה לא מספיק, זה צריך להרחיב, זה משהו שהמשפחה צריכה אותו יותר ולא קיים

תמר שטיינר:  בסוף אנחנו צריכים איזשהו מקור כדי שהפערים האלה יוצפו אלינו והסיוע המשפטי הוא עוד ערוץ ממנו אנחנו מקבלים את המידע

תמר שטיינר:  במרוץ הדרך הסיוע האד-הוקי, כמו שאמרתי הפך להיות דיון כולל על הפערים

תמר שטיינר:  משרד המשפטים, גם באמצעות ייעוץ וחקיקה, שותף לכל הדיונים האלה ולעיגון של הצרכים האלה, או בהחלטת ממשלה או בתיקוני חקיקה, במה שצריך

תמר שטיינר:  בסוף זאת הדרך הפרקטית לבצע את הדברים ובסוף יש לנו דרכי עבודה

תמר שטיינר:      לאחרונה גם הקמנו את השולחן הבין-משרדי שנועד לגשר על פער הזמנים הזה של עד שהמינהלת תקום, בעצם השולחן הבין-משרדי דן בנושאים שאתם העליתם כאן וכבר מציע למנכ"ל ראש-הממשלה הצעות לפתרון

תמר שטיינר:  כלומר, אנחנו הדרג המקצועי במשרדי הממשלה לא מחכים שהמינהלת תקום

תמר שטיינר:  אני רוצה כאן באמת לציין אותם לשבח כי זה לא היה מובן מאליו שאנחנו נתאגד כך אבל כולם נרתמו בצורה באמת יוצאת מן הכלל

תמר שטיינר:  השולחן העגול הזה דן בנושאים, בפערי הרוחב, כמו למשל נושא של שכר עבודה שעלה, הנושא של עובדים זרים שיגיע לשולחן העגול שבוע הבא

טליה ג'מאל: מי יושב בשולחן הזה?      

תמר שטיינר: כל משרדי הממשלה לרבות משרד החוץ שזומן, רשות האוכלוסין זומנה, דינה דומיניץ זומנה

תמר שטיינר:  כלומר, כל משרדי הממשלה והגורמים הרלוונטיים בתוך משרדי הממשלה שהם רלוונטיים לנושא מזומנים

תמר שטיינר:  הדבר החשוב בשולחן הזה זה שהוא אופרטיבי והוא לא תיאורטי

תמר שטיינר:  בסוף אנחנו ממש תוך זמן מאוד מאוד קצר מגיעים לפתרונות

יצחק קרויזר: יש לי שאלה

יצחק קרויזר:  אנחנו שומעים על העשייה הרבה אבל השאלה אם יש איזשהו נוהל מאוד פשוט שזה משהו עליו אנחנו שומעים כבר מהדיון הקודם כמו פשוט להרים טלפון

תמר שטיינר: אתה מתכוון לקשר עם המשפחות?     

יצחק קרויזר: כן

יצחק קרויזר:  להגיד בוקר טוב

יצחק קרויזר:  לא לחכות שהנושאים יצופו מהמשפחות אלא פשוט להרים טלפון

בת-שבע שרמן-שני: סגנית ראש הסיוע המשפטי

בת-שבע שרמן-שני:  אני רוצה לומר למשפחות שתמיד כשאני מדברת בפני משפחות חתומות, זה בהדרת כבוד

בת-שבע שרמן-שני:  אני שומעת את הכאב ואני מזדהה איתו

בת-שבע שרמן-שני:  כל מה שאני אומרת עכשיו הוא לא לעומתי ולא בא להתנגד למה שאתם אומרים אלא להסביר איך אני רואה את זה

בת-שבע שרמן-שני:  אם יש פער, אני אשמח שנדייק אותו

בת-שבע שרמן-שני:      כשבועיים אחרי ה-7 באוקטובר הוזמנתי לחמ"ל ומאז אני שם כמעט כל יום בעזרת עוד עובדים ממשרד המשפטים

בת-שבע שרמן-שני:  אנחנו רואים בחמ"ל שלכל משפחה מצוות נציג אזרחי מכוח קליסי וקצין צבאי

בת-שבע שרמן-שני:  כל מת"ם בתוך החמ"ל - שזה מתאם תיק משפחה – הוא בקבוצה יחד עם שני הנציגים האלה

נעם דן: מה זה כוח קליסי?     

בת-שבע שרמן-שני: אלה נציגים אזרחיים שמצוותים למשפחות

נעם דן: מטעם מי הם?     

בת-שבע שרמן-שני: מתנדבים

בת-שבע שרמן-שני:  אזרחים מתנדבים

בת-שבע שרמן-שני:  בחמ"ל הוסבר לי שזה מתוך הבנה שלא יהיו הרבה גורמים שפונים למשפחה אלא יהיה גורם ש אחד

בת-שבע שרמן-שני:  בתוך החמ"ל יש צוות מתכלל – המת"ם – שעובד עם שני המלווים של המשפחות

בת-שבע שרמן-שני:  כל הדיונים בתוך החמ"ל כפי שדרורית הציגה קודם, ההערכות התקציביות, יש נציגים לקצין המלווה ולאזרחים המלווים

בת-שבע שרמן-שני:      בעיות שמועלות על ידי הנציגים שמלווים את המשפחות מגיעות לחמ"ל ומקבלות מענה על ידי גורמי ממשלה שיושבים שם

בת-שבע שרמן-שני:  כמו שתמר תיארה מאוד יפה, יושבים שם נציגים ממשרדי ממשלה - אני סגנית ראש הסיוע המשפטי, הרבה פעמים יושבת שם סמנכ"לית משרד הרווחה, יושבים הבכירים שבמשרדים - וזאת כדי לתת מענה ייעודי לכל בעיה ובעיה

בת-שבע שרמן-שני:  אני מגיעה מהמגזר השלישי בו הייתי לפני כן ואני מכירה את התחלואים של משרדי הממשלה אבל ראיתי איך מתגברים על בירוקרטיה, מתגברים על נוקשות ועובדים כדי למצוא פתרונות

בת-שבע שרמן-שני:      לכן אני חושב שהנושא עלה בצורה מאוד חזקה בדיון הקודם גם על ידי נציגי החמ"ל שהגיעו על אזרחית

בת-שבע שרמן-שני:  הבעיות מתגלגלות ומשתנות עם הזמן ומצב שהוא זמני – ואני קוראת לו היום מצב זמני מתמשך

בת-שבע שרמן-שני:  אי אפשר לקרוא לו מצב קבוע

בת-שבע שרמן-שני:  אנחנו מקווים בכל ליבנו שכבר היום-מחר זה ייגמר ולא יהיה צריך לתת לזה מענה – גם סוגי הבעיות שהגיעו לפתחנו השתנו עם הזמן שהתקדם

בת-שבע שרמן-שני:  בהתחלה היה הרבה מאוד עניין של מס רכוש ואזרחויות זרות ובזה עסקנו

בת-שבע שרמן-שני:  הבעיות השתנו והתגברו וכרגע, לאור זה שיש הבנה – זה עלה בדיון האחרון – שיש בעיות שאי אפשר כבר לחכות איתן וצריך למצוא להן פתרון בצורה רחבה, כבר למשל ביום הראשון שהגענו נעשה שינוי חקיקה להגנה מפני פיטורים והכנסנו גם את העניין של חטוף

בת-שבע שרמן-שני:  זאת אומרת, יש דברים שזיהינו כבר התחלה

בת-שבע שרמן-שני:  אבל יש דברים שמתגבשים עם הזמן ועכשיו כשאנחנו מבינים שהמציאות מתמשכת, צריך לתת לה פתרון ברמה רוחבית

בת-שבע שרמן-שני:       לאחר הדיון הקודם עם תמר, בשיתוף עם משרד ראש-הממשלה, התחילו את העניין הזה של לראות את השאלה אותה שאלה קודם עורכת הדין ג'מאל ברמה רוחבית, ברמה של מדיניות ולא רק ברמה של מקרה-מקרה

בת-שבע שרמן-שני:  ברמה של מקרה-מקרה אני יכולה להגיד שיש התכנסות בכל אחד מהמקרים גם איך לפתור בעיות נקודתיות

בת-שבע שרמן-שני:  אבל באמת, כיוון שנוצר מצב שהוא זמני-מתמשך, הוא לא קבוע אבל הוא כן נדרש לפתרון רחב יותר, קם העניין הזה של שולחנות עגולים

בת-שבע שרמן-שני:  כרגע השולחן העגול עבד על מיפוי פערים

בת-שבע שרמן-שני:  האפוטרופוס הכללי – אולי ניתן לגלי להתייחס - עושה עבודה של מיפוי מאוד משמעותי של הדבר הזה כדי לראות איך אפשר לפתור בעיות, להגיע למתן תשובה לבעיות, גם מתוך הבנה שגם פתרון כללי לא תמיד יהיה מספק ולכן גם אז עדיין נצטרך את היכולת הזאת של הגמישות והפתרון של מקרים שהם לא נופלים בגדר זה

קארין אלהרר: מתי הוקם השולחן העגול?     

קריאה: לפני עשרה ימים

יצחק קרויזר: אנחנו נשמע את הגברת יעל גורן שהיא ראש מטה הממונה על החטופים והנעדרים במשרד ראש-הממשלה ואחריה את עורך-דין רז נזרי שנמצא ב-זום

יצחק קרויזר:  לאחר מכן נשמע את משרד הביטחון ואת משרד החוץ שנמצאים כאן

יעל גרמן: תודה אדוני היושב-ראש

יעל גרמן:  סליחה על האיחור

יעל גרמן:  באתי מוועדת חוץ וביטחון שדנה באותו הקשר ובהקשרים דומים

יעל גרמן:  אני לא אוסיף הרבה על מה שבת-שבע אמרה

יעל גרמן:  היא בעצם תיארה את מה שאנחנו מנהלים בערך מהיום השני-שלישי למלחמה

קארין אלהרר: סליחה, פספסתי, מה התפקיד?     

יעל גרמן: אני ראש מטה של הממונה על החטופים והנעדרים, של גל הירש

קארין אלהרר: אבל כרגע אמרו לנו שהוא לא אחראי

קארין אלהרר:  שהוא יועץ

קארין אלהרר:  אני לא מבינה מה קורה כאן

יעל גרמן: אני אסביר

יעל גרמן:  כרגע כל המערך הזה הוא מערך שמבוסס על מילואים

יעל גרמן:  כמו שדרורית אמרה, אנחנו כרגע בתהליך של החלטת ממשלה, מאזרחים את המינהלת הזאת

יעל גרמן:  היה ב-8 באוקטובר היה צריך להקים משהו יש מאין והוא הוקם

יעל גרמן:  אני מניחה שדרורית נגעה בזה קודם

יעל גרמן:  המערך הזה הוקם כמערך שמבוסס על אנשי מילואים

יעל גרמן:  לצורך העניין אני כרגע עושה את תפקידי במילואים, צו 8, לאור ניסיוני הקודם

יעל גרמן:  אני חושבת שחלקכם מכירים אותי בהקשרים של ממשלה ותפקידים נוספים

יעל גרמן:  המינהלת הזאת עתידה לקום, על פי החלטת הממשלה

יעל גרמן:  כמובן תהליך שקורה כאשר לפני ה-7 באוקטובר לא חשבנו שנתעסק עם אירוע כזה בסדר גודל כזה

יעל גרמן:  לכן כרגע זה מבוסס על מילואים

יעל גרמן:  גם משל"ט מהלב מבוסס רובו ככולו על מילואיניקים

יעל גרמן:  כפי שאמרה בת-שבע, תכף אני גם אומר איך זה משתלב עם כוח המתנדבים שיש לנו

יעל גרמן:      אני אתאר בקצרה את מה שקורה אצלנו ומה שקורה במשל"ט מהלב

יעל גרמן:  היום בכל משפחה, משפחת חטוף וגם שב, נוגע קצין קשר וקצין הקשר הזה הוא איש צבא, הוא איש שנותן את המידע, בעיקר בכל מה שקשור למידע מודיעיני ככל שיש, שינוי סטטוס, מכניס את החוקר – יש לנו חוקרים שחוקרים מקרים של חטופים – ונותן לו את הבמה

יעל גרמן:  יש את הרגל הצבאית ויש את הרגל האזרחית כאשר ברגל האזרחית אנחנו מתבססים כיום על ארגון מתנדבים שאנחנו הקמנו ויצרנו עם מיטב האנשים, מגמלאים של שירות הביטחון, גמלאים של שירות המדינה

יעל גרמן:  היום לכל משפחה מצוות איש קשה כזה

יעל גרמן:  כל בעיות שעולות באזורים האזרחיים ומעטפת החוסן, עולים ל-בק אופיס, שזה בעצם החמ"ל שמתואר ברמלה, משל"ט מהלב, עם מחזיקי תיקי המשפחות

יעל גרמן:  ככל שיש בעיות פרטניות, הן נפתרות בהיבט הפרטני וככל שאנחנו מבינים ומסיקים מבעיות פרטניות אל הכלל ובצורך הכללי שצריך לעשות לצורך העניין כמו החקיקה שהתבצעה כאן, כמו מיסוד זכויות משפחות החטופים, עכשיו אנחנו גם עובדים על זכויות השבים – כמובן כל זה קורה בתהליך משותף עם משרדי הממשלה

יעל גרמן:  בסופו של דבר אנחנו לא באנו להחליף את עבודת הממשלה אלא להפך, לעזור למשפחות לקבל את כל מה שלממשלה יש להציע, אם זה משרד הרווחה, אם זה משרד הבריאות, אם זה משרד המשפטים בסיוע המשפטי, אם זה משרד התיירות ככל שזה נוגע לפתרונות דיור זמניים, אם זו מינהלת תקומה ככל שזה נוגע לפתרונות דיור ארוכי טווח

יעל גרמן:  אנחנו העתקנו את המודל הצה"לי, לצערי הרב, בו יש קצין נפגעים שיודע לתכלל את כל המערכת התומכת אל מול המשפחה

יעל גרמן:  זה מה שאנחנו עושים היום וזה מה שנעשה גם במינהלת שתקום

קארין אלהרר: מה ההבדל בין מה שעושה גל הירש לבין מה שעושה יוסי שלי?     

גלעד קריב: לפחות לגבי אחד מהם אני יודע שהוא לא עושה כלום

קארין אלהרר: מרגיש לי שמערבבים

יעל גרמן: גל הירש היום הממונה על הנעדרים והחטופים מטעם ראש-הממשלה

קארין אלהרר: לא, הוא לא

יעל גרמן: אחר כך דרורית תתייחס לזה

קארין אלהרר: לא, אין לה מה להתייחס

קארין אלהרר:  100 פעמים אתם אומרים דברים שונים

קארין אלהרר:  די, תעשו סדר

גלעד קריב: הם לא רוצים לעשות סדר

יעל גרמן: לא, זה לא נכון

קארין אלהרר: זה בדיוק כך

גלעד קריב: מי מרכז את השולחן העגול?     

יצחק קרויזר: הבעיה הראשונה שעלתה כאן גם בדיון הקודם - - -     

גלעד קריב: משרד המשפטים מרכז את השולחן העגול

מיכל בירן: גל הירש הוא גורם מפריע ולא גורם שעושה לנו סדר

מיכל בירן:  אולי היה אפשר להוציא את גל הירש מהמשוואה כאן כי יכול להיות שהוא זה שעושה את כל ההפרעה

יעל גרמן: לא

מיכל בירן: כל פעם מנסים לסביר מה התפקיד שלו

מיכל בירן:  אני מתנצלת שאני מתפרצת אבל בואו נעשה סדר

מיכל בירן:  בואו נשים אותו בצד

מיכל בירן:  הוא לא מעניין אותי, אני לא מכירה אותו

עופר כסיף: היא לא מדברת עליו אישית

עופר כסיף:  היא מדברת עליו כפונקציה שלא ברור מה היא

מיכל בירן: פונקציה שעושה הפרעה

מיכל בירן:  יש כאן פונקציה שעושה הפרעה בכל הדיון הסופר חשוב הזה

יעל גרמן: כל התוצרים שאנחנו מדברים עליהם בהקשרים גם של שולחן עגול, משרדי הממשלה שהגיעו למשל"ט מהלב, זה תהליך שאנחנו יצרנו מהיום הראשון

יעל גרמן:  עזבו רגע את הפרסונה

יעל גרמן:  המערך שהוקם - - -     

מיכל בירן: הקצינים מדהימים

מיכל בירן:  מערך הקצינים, אני יכולה להגיד ממקור ראשון, הוא מדהים

מיכל בירן:  יש פה בעיה אחרת

יצחק קרויזר: יש כאן בעיה מאוד ברורה ומובנית והיא מי מנהל

יצחק קרויזר:  מנכ"ל משרד ראש-הממשלה מתכלל את האירוע הזה

יצחק קרויזר:  המעמד של גל הירש צריך להיות או מוסדר או שהמשפחות יבינו מי הגוף בתוך משרד ראש-הממשלה אליו הם פונים

קארין אלהרר: הוא לא מוסדר

קארין אלהרר:  אמרו את זה 100 פעמים

ליטל דוד: אתה מדייק

ליטל דוד:  זה בדיוק העניין

ליטל דוד:  הגורם המתכלל הוא מנכ"ל משרד ראש-הממשלה

קארין אלהרר: מה קשור גל הירש?     

יצחק קרויזר: שחררו רגע את גל הירש

יצחק קרויזר:  שמעתי מה שהיא אמרה

יצחק קרויזר:  המתכלל הוא משרד ראש-הממשלה, מנכ"ל משרד ראש-הממשלה

ליטל דוד: משרד ראש-הממשלה מתכלל אותנו ואת העבודה שלנו

יצחק קרויזר: מנכ"ל משרד ראש-הממשלה יושב בראש הפירמידה

יצחק קרויזר:  אנחנו נייעל גם את הדיון הזה וגם את המשימות במשרד ראש-הממשלה וגם עם המטה של גל הירש או מי שישב שם

קארין אלהרר: למעלה יושב יוסי שלי

יעל גרמן: כן

קארין אלהרר: ומתחתיו המשרדים?     

יעל גרמן: כן

קארין אלהרר: המתנדבים

יעל גרמן: והמתנדבים

יעל גרמן: כן

גלעד קריב: למה יוסי שלי לא טרח להגיע לדיון הזה ולא לדיון הקודם ולא לאף דיון שהתקיים בכנסת?     

דרורית שטיינמץ: הוא לא הוזמן

גלעד קריב: הוזמנתם לדיון הזה

יצחק קרויזר: לדיון הזה הוא הוזמן

יצחק קרויזר:  בדיון הקודם הייתה טעות והוא לא הוזמן

גלעד קריב: דרך אגב, משרד ראש-הממשלה הוזמן גם לדיון הקודם

יצחק קרויזר: הוא לא הוזמן

יעל גרמן: הוא לא הוזמן

גלעד קריב: דרך אגב, אנחנו כבר שבועות אומרים שבעידן תקין מי שאמור להוביל עבודת מטה שכוללת הרבה משרדי ממשלה, תמיד היה מנכ"ל משרד ראש-הממשלה

גלעד קריב:  תסבירו לי למה השולחן העגול יושב במשרד שיש לו מנכ"ל אחר

גלעד קריב:  הנוהג הוא שאם רוצים אפקטיביות, מנכ"ל משרד ראש הממשלה שיכול לדפוק – אמור להיות מסוגל לדפוק – על השולחן אם הוא לא מתעסק בפוליטיקה אלא בניהול משרדי הממשלה, זה צריך להתקיים במשרד ראש-הממשלה

גלעד קריב:  מינהלת הלב היא תחת הפירמידה של יוסי שלי אבל השולחן העגול הוא במשרד המשפטים

גלעד קריב:  יש גם את פיקוד העורף הוא ת"פ שלמשרד הביטחון

יעל גרמן: לא

יעל גרמן:  פיקוד העורף הוא משל"ט מהלב

גלעד קריב: משל"ט של פיקוד העורף יושב תחת מנכ"ל משרד ראש-הממשלה

יעל גרמן: פיקודית לא, אבל את המערך מפעילים

יעל גרמן:  פיקודית לא, אבל את המערך מפעיל משרד ראש-הממשלה

יצחק קרויזר: אני לא רוצה שניכנס לוויכוח הזה ולדיון הזה כי זו אחת המסקנות שנצטרך לקבל בסוף הדיון הזה

יצחק קרויזר:  אני כן רוצה לשמוע את עורך הדין רז נזרי שמחכה ב-זום כבר לא מעט זמן

גלעד קריב: תקבעו דיון בעוד שבוע ותזמינו אליו את יוסי שלי

גלעד קריב:  תדרשו את ההתייצבות של יוסי שלי, גורם ממשלתי אחד שנותן תשובות

יצחק קרויזר: היית בדיון אחר חשוב מאוד בוועדת הבריאות

יצחק קרויזר:  אמרתי שאנחנו לא נשחרר את הנושא הזה עד שלא יהיה ברור, בראש ובראשונה למשפחות, מי הפרסונה שיושבת בראש הפירמידה ומי האדם שהם יכולים להרים לו טלפון, כל אחד והעניינים שלו, גם לגבי החטופים וגם לגבי השבים

רז נזרי: שלום אדוני היושב ראש

רז נזרי:  תודה לך ותודה לחברי הכנסת שמשתתפים בדיון הזה ולציבור

רז נזרי:  בהמשך לדברי המשפחות שנאמרו אני קודם כל רוצה להודות על עצם זה שיש דיון

רז נזרי:  זה דיון נוסף, דיון שני, על הדיון שנעשה בשבוע שעבר וזה שיש מעקב מצד הכנסת בכובעה כרשות מפקחת, זה לא מובן מאליו ולכן בעינינו כמטה המשפחות זה חשוב

רז נזרי:      אני רוצה לומר בקצרה מה עשינו עד היום, כדי לחבר את זה לדיון הזה ומה אנחנו כמטה משפחות מבקשים

רז נזרי:  לאחר מכן יש כאן נציגים נוספים – עורכת דין קאופמן ועורך דין בקר - שמסייעים לנו והם יוסיפו פרטים

רז נזרי:       אתם צריכים להבין שנתבקשנו בשבוע שעבר על ידי היושב ראש לרכז נתונים, לרכז את סוגי הבעיות והעברנו אליכם פניות בהקשר הזה

רז נזרי:  הועברו שתי פניות שאני מבין שהן נמצאות באתר הוועדה

רז נזרי:  מדובר בצורה פרטנית מה הנושאים שעולים לנו בין המשפחות

רז נזרי:  זה עניין אחד שריכזנו במטה המשפחות

רז נזרי:      עניין שני שעשינו, ותכף אני אחבר אותו לדיון הזה, הקמנו מערך שבנוי על מתנדבים, משרדי עורכי דין פרטים, גורמים שונים לתחומים שונים

רז נזרי:  בסופו של דבר יש אנשים שעובדים בצוות מיצוי זכויות תחת הצוות המשפטי שלי ומקבלים עשרות פניות ביום, טלפונים, ווטסאפים, בשעות לא שעות, מאין סוף משפחות במעגלים ומנסים למצוא פתרונות דרך גורמים שונים בהם גורמים פרטיים

רז נזרי:  אנחנו מסייעים היכן שאפשר, חלק מהדברים מופיעים במשרדי הממשלה ואנחנו יודעים, בחלק אנחנו מפנים למשרדי עורכי דין פרטיים שמסייעים כמובן בהתנדבות

רז נזרי:      אני אומר את זה כי מעבר לחשיבות של מערכת התנדבות, זה חשוב כי תמיד צריך, בסופו של דבר יש גם ממשלה

רז נזרי:  צריך את מערך המתנדבים והוא יסייע במה שאפשר, אבל יש גם ממשלה וצריכה להיות ממשלה

בת-שבע שרמן-שני: לכן יש את הסיוע המשפטי בו הם יכולים לקבל ייצוג

רז נזרי: אני רוצה לומר לחבריי במשרדי הממשלה – וזה נאמר כאן קודם לכן – שאני יודע שאתם חלק מהדברים, עושים לא מעט דברים, עושים הרבה מאמצים, אבל הבלגן הזה יוצר מצב שבסוף התחושה של המשפחות – ואולי היא מעבר לתחושה – שאין כתובת אחת

רז נזרי:  עצם הדיון הזה שבשבוע שעבר אמרו לנו שיש מטה אחר, לא המטה הזה, והיום באים ואומרים שזה בעצם השולחן הזה – אני כן שמח שסוף סוף אתמול העלו אותנו ל-זום ליחידה של תמר שטיינר שדיברה קודם

רז נזרי:  כל פעם פונים אלינו מגורמים שונים

רז נזרי:  אנחנו חייבים שבראש ובראשונה תהיה כתובת אחת ברורה

רז נזרי:  זה הנושא הכי חשוב שגם ציינו

רז נזרי:  כתובת אחת ברורה דרכה מנתבים את כל הפניות לגורמי הממשלה

רז נזרי:        דבר שני

רז נזרי:  אתם שמעתם כאן חמש משפחות ובווריאנטים שונים

רז נזרי:  יש כ-240 משפחות

רז נזרי:  הבעיות מארבע-חמש משפחות שהציגו בתמצית, ותראו מה זה אומר כשצריך להכפיל אותן כדי להגיע ל-240

רז נזרי:  יש אין סוף מעגלים ואין סוף נושאים וכל פעם אנחנו מגלים עד כמה זה ים של נושאים ומעגלים משפחתיים שלא יכולים לעבוד

רז נזרי:  ענייני פנסיה, ענייני בריאות, ענייני ביטוח עבודה, ענייני שכר דירה, הלוואות וכולי

רז נזרי:  אנחנו מנסים לפעול עם גורמים שונים כמו מול בנק ישראל שסייע, מול גורמי הביטוח

רז נזרי:  אנחנו מנסים בכוחותינו לפעול מול הגורמים השונים

רז נזרי:  אני יודע שגם משרדי הממשלה

רז נזרי:    המינהלת לצערי לא קמה

רז נזרי:  אני חושב שאחרי 60 ימים מן הראוי שהיא תקום אבל לפחות יש את מה שתואר קודם לכן לגבי אותו שולחן עגול

רז נזרי:  הם היו איתנו אתמול בקשר ואני מקווה שבאמת זה ייעשה

רז נזרי:  יש גם את הסיוע המשפטי עליו דובר וגם זה חשוב

רז נזרי:  מה שבעיקר חסר – כולם עובדים אבל התחושה וגם התוצאה היא שאין תוצרים כי אנשים נופלים בין הכיסאות – חסרה כתובת ברורה אחת

רז נזרי:  שיפסיקו כבר לסובב בהחלטות כאלה וכאלה

רז נזרי:  שתהיה כתובת ברורה אחת שדרכה מטה המשפחות יפנה

רז נזרי:  משפחות שרוצות לפנות ישירות או מטה המשפחות אליו מגיעות פניות, יעביר אליכם

רז נזרי:  אנחנו לא מחפשים להחליף את הממשלה

רז נזרי:  זה לא התפקיד שלנו

רז נזרי:  אני יודע שהממשלה זה גוף שלוקח לו זמן להתאחד, זה בסדר גמור, אבל אני חושב שכבר הגיע הזמן שתהיה כתובת אחת ברורה שדרכה אנחנו פונים

רז נזרי:  לדעתי הפתרונות לכל הנושאים המגוונם שעולים, שכמו שהסברתי בגלל האופי של האירוע, 240 משפחות, אלה גם משפחות שחזרו להן החטופים, צריך להבין שלחלקן עדיין יש חטופים קיימים ולחלקן יש גם בעיות אחרות

רז נזרי:  גם אלה שחזרו

רז נזרי:  לכן זה לא שהמספר ירד

רז נזרי:  הם כולם מגיעים אלינו במעגלים שונים ובצרכים שונים

רז נזרי:      נקודה אחרונה שגם אמרתי אותה בשולחן העגול ואני רוצה להגיד אותה בכנסת

רז נזרי:  אנחנו נמצאים באירוע שכזה לא היה בתולדות המדינה

רז נזרי:  נקווה שגם לא יהיה

רז נזרי:  זה דורש מכל אחד ואחד מאיתנו, גם בפן המשפטי, גם בפן הבירוקרטי, לדעת איך לקצר טווחים, איך לקצר תהליכים ולהבין שהזמן, כל יום שחולף, משפיע על משפחות שמאבדות את היכולת להתקיים מעבר לכל הקשיים האחרים שיש להן

רז נזרי:  זה דורש מכל אחד ואחד לא לחשוב מהשלכות רוחב כאלה ואחרות, מה יהיה בעתיד

רז נזרי:  אנחנו מקווים ומתפללים שלא יהיה עוד אירוע מהסוג הזה בהיקפים כאלה

רז נזרי:  בואו ניתן את כל מה שאפשר בהקשר הזה, גם כדי לייצר פתרונות יצירתיים מהירים

רז נזרי:      אני מסכם ואומר שוב שאני יודע שעובדי הציבור עושים את עבודתם ויש הרבה התקדמות אבל עדיין הזווית שלנו, של המתנדבים במטה המשפחות שמקבל אין סוף פניות ממשפחות בכל מיני שעות ביממה, אנחנו לא מחפשים את זה

רז נזרי:  אם הייתה לנו כתובת ברורה ורק דרכה נוכל לעבוד והתשובות יהיו מהירות ויעילות, זה ייתן את המענה

רז נזרי:  אני חושב שאחרי כל כך הרבה זמן, הגיע הזמן שמהדיון הזה לפחות נצא עם הדבר הזה שיש כתובת אחת ברורה ונצא עם תובנה של כולנו שמסייעים בפתרונות מהירים ולא בהליכים שיכולים לקחת זמן

רז נזרי:  עד כאן, תודה רבה

יצחק קרויזר: תודה רבה

יצחק קרויזר:  חבר הכנסת כסיף, בבקשה

עופר כסיף: תודה רבה על הדיון החשוב הזה

עופר כסיף:  אני רוצה לחזק את המשפחות מכל הלב

עופר כסיף:  אין לי מילים לומר מעבר לזה שאני רוצה לחזק ולחבק אתכם

עופר כסיף:  חבריי ואני לשירותכם בכל מה שצריך, בכל מה שתבקשו

עופר כסיף:       אני רוצה להעלות שני דברים כאשר הדבר הראשון עלה קודם וזאת שאלה יותר כללית

עופר כסיף:  אני לא מצפה לתשובה עכשיו אבל לפחות לחשוב על זה

עופר כסיף:  ממה שאמרו קודם ניכר שיש כאן בירוקרטיית יתר, שיש עוד משרד ועוד משרד ועוד גורם ועוד גורם

עופר כסיף:  כאשר יש כזאת בירוקרטיה, בסופו של דבר המשפחות לא מקבלות את המענה

יעל גרמן: כרגע יש חמ"ל

יעל גרמן:  הוא עובד מולנו

עופר כסיף: אני אומר שכדי שיהיה מענה הולם למשפחות, צריך שיהיה מינימום של בירוקרטיה

עופר כסיף:  כרגע לא עושה רושם שזה המצב

עופר כסיף:  אם יתקנו אותי שאני טועה, אם המשפחות יתקנו אותי שאני טועה, וזה הכי חשוב, אני לא אעלה את זה יותר

עופר כסיף:      אני רוצה להעלות כאן שאלה קריטית

עופר כסיף:  האם יש כבר היערכות במשרדי הממשלה למענה למשפחות לטווח ארוך, ולא רק לטווח הקצר? עם כל כבוד לזה שצריך לתת כמובן מענה גם עכשווי, אנחנו יודעים שגם המשפחות וגם החוזרים מהשבי צריכים מענה וליווי לטווח ארוך, אולי של שנים

עופר כסיף:  אני מבקש לדעת האם משרדי הממשלה ערוכים לזה, שלא ייווצר מצב שאפילו אחד מהחטופים שאני מקווה ששוחררו בקרוב ומשפחותיהם, שאפילו אחד לא יופקר ויוזנח

עופר כסיף:  השאלה אם יש היערכות לטווח ארוך

עופר כסיף:      אני רוצה להצביע על משהו אחד ספציפי ואני אסיים

עופר כסיף:  אתמול קראתי ידיעה מזעזעת - ואני מעלה את זה כאן לחבריי חברי הכנסת, לראות מה אפשר לעשות את זה - על אישה ששכלה את אימה בטבח ומאחר והיא לא חזרה לעצמה נפשית, היא פוטרה מעבודתה

עופר כסיף:  נאמר לה שמאחר שהיא מתאבלת יתר על המידה, היא לא יכולה להמשיך לעבוד

עופר כסיף:  זה פורסם אתמול

עופר כסיף:  הדבר הזה הוא בלתי נסבל

עופר כסיף:  אני מבקש שיהיה כאן מענה גם למשפחות ובוודאי לחטופים, שלא ייווצר מצב שמי מהם ייפגע, לא בעבודה, לא בליווי פסיכולוגי ואחר ולא בשום דבר

עופר כסיף:  זה דבר שכבר עכשיו צריך לתכנן אותו

גלעד קריב: צריך לעשות שינוי חקיקה וזה בידיים שלנו

גלעד קריב:  כמו שאסור לפטר אחרי לידה, גם אחרי דבר כזה אסור לפטר

יצחק קרויזר: אני רוצה לשמוע את נציגת משרד החוץ, איך המשרד משתלב באירוע ולדייק אותך כמובן לחיילים הבודדים ולאזרחים הזרים החטופים שנמצאים בשבי

אורית שני: אני רוצה לשים את משרד החוץ בקונטקסט הנכון ובעיקר בסוגייה שהעלתה עורכת הדין ג'מאל

אורית שני:  אנחנו יושבים במשל"ט

אורית שני:  יש לנו נציג בכיר מאוד שיושב בו

יעל גרמן: גם נציגה בכירה אצלנו

יעל גרמן:  את שולי

אורית שני: נכון

אורית שני:  אני מבינה שאני הוזמנתי לדבר בעיקר על הנושא של החטופים והשבים הזרים

אורית שני:  חשוב לי להדגיש שככל שאנחנו מכירים, בוודאי באירועים שבשגרה, אני מניחה שגם באירוע הזה, ואני ישבתי אתמול גם בדיונים אחרים, נציגי הביטוח הלאומי אישרו, גם החטופים הזרים וכל אזרח זר שנפגע כאן מאיזושהי פעילות טרור הוא מוכר באופן מלא כמו כל אזרח ישראלי, ותקנו אותי אם אני טועה

יעל גרמן: זה נכון

אורית שני: אני לא טועה

אורית שני:  הוא מוכר במלוא הזכויות

אורית שני:  איך נעשה הקשר

אורית שני:  ההנגשה של המידע והקשר עם המשפחות, התכלול של האירוע – למרות שאת לא אוהבת את המילה - הנגשת האינפורמציה, זו אחריות של משרד החוץ

אורית שני:  אנחנו עובדים בקשר עם הנציגויות בחוץ לארץ

תמר שטיינר: אני רק אעיר שהם גם זכאים לסיוע משפטי

תמר שטיינר:  גם אנחנו חברנו למשרד החוץ על מנת שבאמת יהיו הזכויות שלהם

יעל גרמן: היו כמה חטופים חוזרים שהיו שוהים בלתי חוקיים טרם חטיפתם

יעל גרמן:  מדינת ישראל הכירה בהם כאילו הם שוהים חוקיים לכל דבר והחוק של ביטוח לאומי (נפגעי פעולות איבה) אומר שכל מי ששהה בישראל כחוק, וכמובן אזרח ישראלי, זכאי לכל המעטפת של נפגע פעולות האיבה

יעל גרמן:  לכן הם יהיו זכאים הגם שהם עזבו לתאילנד

יעל גרמן:  חלקם

אורית שני: חטופים, הרוגים, פצועים

יעל גרמן: כולם

עדה גנזך: אני מוכרחה לומר שהכול נשמע מאוד יפה ואני גם שומעת שהעניינים מטופלים

עדה גנזך:  אני שומעת מהשטח שלא מגיע להם, לא להרוגים

יצחק קרויזר: משרד החוץ אמר את התשובה שלו

יצחק קרויזר:  אנחנו לא משחררים את האירוע הזה

גלעד קריב: זה דיון שני שאנחנו מקיימים כאן בוועדה

גלעד קריב:  התקיימו דיונים מקבילים בוועדות נוספות

גלעד קריב:  יש רושם – אני בטוח שחבריי ועמיתיי יצטרפו אליו – שיש פער מאוד מאוד גדול בין המסירות הגדולה של הרבה מאוד גורמים מקצועיים בתוך משרדי הממשלה, בתוך צה"ל, במוסד לביטוח לאומי, לבין תחושה של היעדר מנהיגות בסוגייה הזאת

גלעד קריב:  אין מי שבסופו של דבר – נשתמש באיזו מילה שנרצה – מוביל את המהלך

גלעד קריב:      אדוני היושב ראש, ביקשנו בפעם הקודמת ואני רוצה לבקש שוב

גלעד קריב:  אני רוצה לבקש ממך לקבוע בתיאום עם יושב-ראש הוועדה דיון לתחילת שבוע הבא ולהזמין אליו את יוסי שלי מנכ"ל משרד ראש הממשלה, את תת-אלוף גל הירש וכל גורם נוסף אבל לא לוותר על הנוכחות של שני האנשים האלה, ולדרוש מהם להתייצב כאן בוועדה ולתת תשובות ברורות, בראש ובראשונה למשפחות ואחר כך לחברי הכנסת מי מנהל את האירוע הזה

קארין אלהרר: אני מצטרפת לבקשה

גלעד קריב: כרגע ברור שענייני אגו ועניינים פוליטיים מפריעים לשאלת ההובלה וההנהגה של המשימה הזאת שהיא החשובה והקדושה ביותר מבין המשימות שנמצאות בפנינו 

עופר כסיף: מצטרף לגמרי

יצחק קרויזר: יש מישהו ממשרד ראש-הממשלה או מהמטה שרוצה להגיב?     

קארין אלהרר: מה יש להם להגיב?      

יעל גרמן: אני אדאג שתהיה הנציגות הזאת, גם דרורית וגם אני

יעל גרמן:  אני מסכימה עם החשיבות שיוגדר גורם אחד כאשר כרגע זה מנכ"ל משרד ראש-הממשלה עד שתוקם המינהלת

יעל גרמן:  אני אומרת שמטבע הדברים כדי שתוקם מינהלת אזרחית במהלך תקין, לקח זמן

יעל גרמן:  זה לא אומר שעד אז לא היה מי שיטפל

בן עזרא: אני מתקשרת לצחי להודיע לו שאחרי 60 יום עדיין לא הוקמה מינהלת

יעל גרמן: זה לא אומר שעכשיו יש ואקום

קארין אלהרר: יעל, למה אתם מציגים את זה שגל הירש הוא האחראי כשהוא לא אחראי?     

יעל גרמן: אני לא נכנסת לשמות, לא למנכ"ל ראש-הממשלה ולא לגל הירש

יצחק קרויזר: חבר הכנסת בליאק אמר בפתיחת הדיון דבר מאוד מאוד ברור אליו הצטרפו שאר חברי הכנסת, אני ואזולאי שהצטרפנו לדיון

יצחק קרויזר:  לא נעזוב את הנושא הזה עד שהמשפחות יקבלו את התשובות המגיעות להן, כולל כל משרדי הממשלה שיושבים כאן

יעל גרמן: אני אומרת למשפחות שזה לא שיש ואקום בהקשר הזה

יעל גרמן:  אני אומרת שוב

יעל גרמן:  כרגע יש קצין צה"ל מלווה וראש צוות אזרחי שנוגע בכל משפחה

יעל גרמן:  אם מישהו עכשיו יגיד לי שאין לו כזה, אני אשמח לדעת

יעל גרמן:  אנחנו היום נוגעים בכל המשפחות

יעל גרמן:  כל הצרכים עולים מהשטח ואנחנו מטפלים יום-יום בעשרות פניות כי הדברים גם מטופלים

יעל גרמן:  זה עולה למעלה למשל"ט

יעל גרמן:  המשל"ט יחד עם כל משרדי הממשלה שיושבים בו – הסיוע המשפטי, משרד הרווחה, משרד הבריאות, משרד התחבורה, משרד התיירות, משרד החקלאות – פותרים בעיות בין אם בעיות פרטניות ובין אם בעיות שאפשר להשית עליהן מהפרט אל הכלל, בעיות רוחביות

יעל גרמן:  לא בכדי התכנס השולחן העגול, כדי לראות מה צריך בארוך טווח בתחומי החקיקה שצריך לשנות

יעל גרמן:  אנחנו כבר מקדמים גם עם ביטוח לאומי ועם אריה מועלם ממשרד הביטחון, איך אנחנו מגדילים את קצבת פדויי השבי, שגם זו חקיקה שצריך לשנות

יעל גרמן:  הדברים קורים

יעל גרמן:       אני אומרת שוב

יעל גרמן:  הדברים לא בוואקום

יעל גרמן:  אני לא נכנסת למי שאתם רוצים שיגיע לכאן לוועדה וייתן את דבריו

יעל גרמן:  בסדר, אני מתחברת ואני מקבלת ואני אעביר את זה הלאה

יעל גרמן:  אני רק אומרת שאני חייבת לציין זה לא אומר שהדברים לא מטופלים

גלעד קריב: אנחנו רוצים כאן את הגורם האחראי שייתן דין וחשבון ושלא ישלחו אנשים שהם אנשים מצוינים ואני מסיר בפניכם את הכובע

גלעד קריב:  בסופו של דבר יש כתובת ממשלתית שנושאת באחריות

גלעד קריב:  60 ימים עברו, הכתובת, האדם הזה צריך להתייצב בפני המשפחות וכנסת ולתת דין וחשבון

גלעד קריב:  מה לא ברור כאן?      

נעם דן: אני מבקשת שנדבר על הפנסיות

נעם דן:  אנחנו ממש בלחץ מזה

יצחק קרויזר: עכשיו קיבלנו אישור להמשיך את הדיון

יצחק קרויזר:  זה דיון חשוב ואנחנו ממשיכים בו

יצחק קרויזר:  זה בדיוק הנושא אליו אנחנו עוברים

יצחק קרויזר:  עורך דין ערן בקר, לשכת עורכי הדין

אהרן בקר: תודה רבה כבוד יושב-ראש הוועדה

אהרן בקר:  אני מקווה שבאמת משרדי הממשלה יחישו את הטיפול במשימות הרבות ויטייבו את המשימות שלהם

אהרן בקר:  אני קורא לזה תקשורת אפקטיבית, תקשורת פרו-אקטיבית כי לדעתי זה הדבר היחיד שחסר כרגע אל מול המשפחות

אהרן בקר:  אני לא רוצה להוסיף על הדברים שרז נזרי אמר בשום שכל

אהרן בקר:       אם יש משהו שחשוב למשפחות כרגע – כמו שאתם יכולים לראות ולחוות – זה השבת היקירים ומעבר לזה זאת הוודאות

אהרן בקר:  יש ודאות שנקראת ודאות כלכלית

אהרן בקר:  אני רוצה להזכיר שחוק משפחות חטופים ונעדרים קבוע, נקבע בחוק בצורה מאוד ברורה, שכל מנעד התגמולים שהם יקבלו, המענקים שהם יקבלו, שלמעשה הם קיבלו, לא מוגדרים כהכנסה

אהרן בקר:  לכל המשפחות, לכל החטופים שיש ולחלק ניכר מהם יש פנסיות ויש ביטוחים פרטיים, אנחנו דרשנו בדיון הקודם בצורה מאוד ברורה להגדיר בקונסטלציה כזאת או אחרת את החטוף או את בן המשפחה שלו – את החטוף עצמו, למי שיש פנסיה ויש ביטוח פרטי – להגדיר אותם בין אם כנכים או בין אם כאנשים שאיבדו את כושר העבודה שלהם כי למעשה אף אחד לא שאל אותם לפני שהם נחטפו לשבי

אהרן בקר:       לכן אנחנו הצענו בצורה מאוד ברורה שחברות הביטוח וקרנות הפנסיה ייכנסו תחת האלונקה ואנחנו נגדיר אותן אד-הוק, בין אם זה במסגרת הוראות המפקח על הביטוח, כאנשים שאיבדו את כושר העבודה שלהם או אנשים שהם נכים, כדי שיוכלו לקבל את הקצבאות שיש להם מתוך הפוליסות והפנסיות שלהם

אהרן בקר:       הדבר הזה העלה כאן קושי מאוד גדול

אהרן בקר:  היה נציג של משרד האוצר שהציע הצעות שלדעתי היו הצעות בלתי מתקבלות על הדעת, ואז יצאנו החוצה ודיברנו בחוץ

אהרן בקר:  אני הצעתי איזשהו מתווה והמתווה אמור להיות מתווה אחיד לכלל החטופים, לכלל המשפחות, כי בסופו של יום התא המשפחתי נפגע

אהרן בקר:  התא המשפחתי יכולה להיות אשת חטוף שיש לה ילדים, שהיא מקבלת את המענק אבל המענק הזה הוא מענק עבור השבה והסיוע הגדול שהיא נותנת להשיב את בעלה מהשבי וזו ההגדרה בחוק משפחות חטופים ונעדרים

אהרן בקר:  אנחנו ביקשנו ודרשנו שיהיה מתווה ושהמתווה הזה ייתן מעטפת של הכנסה

אהרן בקר:  אני קראתי לזה בצורה מאוד ברורה תגמול מחליף הכנסה

אהרן בקר:  חלף ביטוח פרטי, חלף קרן פנסיה, חלף הכנסה

אהרן בקר:      שמענו כאן את נציג אגף הפיקוח על שוק ההון שאמר שזה קשה, קרנות הפנסיה עושות בעיות, חברות הביטוח אבל אותי או את המשפחות זה בוודאי לא צריך לעניין

אהרן בקר:  אם לקרן הפנסיה יש בעיה או לחברת הביטוח יש בעיה כזו או אחרת, המדינה צריכה להיכנס לנעליים ולתת מעטפת לחברות הביטוח או לקרנות הפנסיה כדי לייצר למשפחות האלה את המעטפת הכלכלית שמגיעה להן על פי דין

אהרן בקר:  זו פנסיה שלהן, זה ביטוח פרטי שלהן ואף אחד לא עושה טובה לאדם חטוף שיש לו קרן פנסיה או לאשת החטוף או לילדים שלו

אהרן בקר:  אותו אדם משלם פרמיה חודשית ועכשיו לא נותנים לו את זה

אהרן בקר:  הוא נמצא במצב של אובדן כושר עבודה ולכן זה בסדר

אהרן בקר:  אם קרנות הפנסיה אומרות שהן לא יכולות לתת, יש כאן בעיה רגולטורית, חברות הביטוח לא מוכנות לתת – אותנו זה לא מעניין

אהרן בקר:  אנחנו רוצים שהמדינה תיכנס לנעליים או דרך המוסד לביטוח לאומי שייתן איזשהו תחליף הכנסה לכלל החטופים, לכלל המשפחות ולא רק לאלה יש להם קרן פנסיה או ביטוח כי כאן אנחנו באמת מייצרים איזושהי אחידות בין כלל המשפחות

אהרן בקר:  לא לתת רק למשפחות שלבן המשפחה שלהן יש ביטוח או פנסיה ולאלה שאין, לא לתת

אהרן בקר:  לדעתי צריך לתת לכולם

אהרן בקר:      כמו שנאמר כאן כמה וכמה פעמים, זה הרי אירוע מתגלגל

אהרן בקר:  זה אירוע מתמשך

אהרן בקר:  גם המשפחות שהחטוף חזר מהשבי, אז מה, מחר הוא חוזר לעבודה? הרי כולם שמעו את המצוקות, כולם צופים בטלוויזיה ושומעים לאט לאט את העדויות שזולגות אלינו בתקשורת

אהרן בקר:  זה לא שמחר הם חוזרים לעבוד

אהרן בקר:      אני לא מדבר רק על החטוף עצמו כי המעטפת ההוליסטית צריכה להיות הנדבך המרכזי של המטות והמשרדים האלה צריכים לתת את המעטפת הזאת

אהרן בקר:  כולם צריכים להיכנס תחת האלונקה הזו

אהרן בקר:  אני חוזר ואומר שיש כאן זכויות כלכליות מאוד ברורות שמגיעות למשפחות האלה והחובה שלנו, החובה של חברי הכנסת, של הממשלה, של משרדי הממשלה היא לתעדף את הזכויות האלה בראש ובראשונה כי עד שיוקם מטה, עד שהגוף הזה והגוף הזה יתחיל לעבוד, חבר'ה, אין זמן

אהרן בקר:  כרגע אנשים שבויים, המשפחות שבויות בתוך הוואקום הבירוקרטי הזה

אהרן בקר:       היינו כאן בשבוע שעבר ואני באמת מודה לכבוד יושב-ראש הוועדה

אהרן בקר:  אתה מעלה את זה בצורה מאוד מקצועית

אהרן בקר:  משרדי הממשלה שיושבים כאן, ביטוח לאומי ומשרד המשפטים עושים עבודה

אהרן בקר:  אני לא יכול להגיד שהם לא עושים עבודה

אהרן בקר:  הם נרתמים והם רוצים לעשות את המקסימום אבל אנחנו רוצים תוצאות

אהרן בקר:  אנחנו צריכים תוצאות בשטח

אהרן בקר:  אני לא יכול לבוא לכאן בשבוע הבא ולשמוע שמציעים לנו הצעות שהן בלתי מתקבלות על הדעת, בעוד שנה אם החטוף יחזור, הם ישקלו את הזכות שלו, כמו שנאמר לנו בישיבה הקודמת

אהרן בקר:  הדבר הזה צריך להיות ושהתקשורת תהיה אפקטיבית

אהרן בקר:  לא יכול להיות שיש כאן משפחות שהתקשורת איתן היא לא אפקטיבית

אהרן בקר:  זה שמדבר איתן ראובן או משה, זה לא מספיק

אהרן בקר:  צריך להיות פרו-אקטיביים

אהרן בקר:  כל הגופים האלה צריכים ליזום את התהליך הזה, כמו לדוגמה ביטוח לאומי שב-נובה הוא זה שהלך לאנשים שנפגעו

אהרן בקר:  ביטוח לאומי הלך לאנשים שנפגעו ב-נובה

אהרן בקר:  הוא לקח יוזמה והלך אליהם

אהרן בקר:  כאן כל המשרדים צריכים להיות אקטיביים ולפנות למשפחות

אהרן בקר:       זו עמדת לשכת עורכי הדין וכך מנחה אותנו ראש הלשכה בכל התהליך הזה

אהרן בקר:  אני מבקש מאדוני שבישיבה הבאה יהיו לנו לפחות מספרים, תוצאות ותהיה לנו ודאות

אהרן בקר:  תודה רבה

יצחק קרויזר: תודה

יצחק קרויזר:  אני רוצה לדייק את השאלה של עורכת הדין טליה ג'מאל ואחר כך תגיבו

טליה ג'מאל: בדיון הקודם באמת דנו בנושא, בעיקר על הנושא של ביטוחי אובדן כושר עבודה

טליה ג'מאל:  לא כל כך עשינו את ההפרדה אבל זה נאמר גם בהקשר של חברות הביטוח הפרטיות וגם בהקשר של קרנות הפנסיה

טליה ג'מאל:  הייתה כאן איזושהי עמדה, גם של רשות שוק ההון, והעלו קשיים במימוש או במתן הקצבאות עכשיו לחטופים עצמם

טליה ג'מאל:  דיברו על כך שיש איזושהי נכונות עקרונית להכיר רטרואקטיבית בזה שהתקופה הזאת נחשבת כתקופה עם אובדן כושר עבודה של החטוף עצמו אבל שהקצבאות יינתנו רטרואקטיבית בגלל הקושי להפריד בין הקצבאות, לדעת מה הקצבה הנכונה לכל משפחה

טליה ג'מאל:  זו הייתה סוגייה אחת שעלתה

טליה ג'מאל:       הקושי השני שהועלה גם מטעם נציגי הממשלה, לדעתי על ידי משרד המשפטים, הוא הרצון לשמור על הזכויות של החטוף

טליה ג'מאל:  אותו חטוף ששילם, לוודא שהוא עדיין זה שמקבל את הזכאות לה הוא שילם במשך שנים

טליה ג'מאל:      בדיון הקודם סיימנו בזה שמשרד המשפטים, רשות שוק ההון וגורמי ממשלה נוספים אמרו שהם ייכנסו לשיג ושיח על הדבר הזה ויראו איך מוצאים פתרון

טליה ג'מאל:  אני מבינה שהשולחן העגול הזה קם בעקבות הדיון ואנחנו מברכים על כך, ושזה היה הנושא הראשון בו דנו

טליה ג'מאל:  נשמח לשמוע

שלמה אייזיק: נשיא לשכת סוכני הביטוח

שלמה אייזיק:  כל הנתונים האלה קיימים במסגרת המסלקה הפנסיונית

שלמה אייזיק:  אנחנו בשמחה רבה מוכנים ונרתמים לעשות את העבודה הזאת פרו בונו לטובת משפחות השבים והחטופים

שלמה אייזיק:  הנתונים האלה קיימים ואנחנו מוכנים לעשות את העבודה הזאת ולהנגיש אותה לכולם ללא כל תגמול כי הכול קיים והכול ידוע

שלמה אייזיק:       אני רוצה לומר עוד מספר דברים שצריך לקחת בחשבון

יצחק קרויזר: ניתן ליועצת המשפטית לסיים את החידוד והדיוק שלה לשאלה ובכך נכווין את המענה גם של משרד המשפטים

טליה ג'מאל: אני אומר בהקשר הזה של מה שאתה אומר על המסלקה וזה גם נאמר בהקשר של הר הביטוח

טליה ג'מאל:  הבנו שבפעם הקודמת אמרו שהייתה איזושהי בעיה בגלל הזכות לפרטיות

שלמה אייזיק: אין בעיה

שלמה אייזיק:  הגענו להסדר גם עם המסלקה ואנחנו יכולים לעשות את זה

טליה ג'מאל: זה גם מה שהבנו בפעם הקודמת

שלמה אייזיק: אנחנו כבר עושים את זה פרו בונו

שלמה אייזיק:  זה מפורסם ורואים את זה בכל מהדורות החדשות למטה

שלמה אייזיק:  באמת, אנחנו שם בשבילם

שלמה אייזיק:  אמיתי לגמרי

טליה ג'מאל: הבנו שהיה איזשהו קושי בנושא הזה בתחום של הזכות לפרטיות ושהדבר הזה נפתר בדיון הקודם ולכן כרגע אני ממקדת את השאלה דווקא בנושא של הביטוח ואיך אנחנו מוודאים שעכשיו המשפחות, בעיקר הגרעיניות, ילדים ואנשים שהיו סמוכים על שולחנם של החטופים, מקבלים איזושהי יכולת מחיה, איזשהו סעד, בין אם זה מהעולם של ביטוחי אובדן כושר עבודה ובין אם מעולם אחר שאני מבינה שהממשלה כן התקדמה בדיונים השבוע

טליה ג'מאל:  נשמח לשמוע על כך

טליה ג'מאל:  נראה לי שעורך דין סומך יוכל לעדכן

יצחק קרויזר: מישהו ממשרד המשפטים שיוכל לדייק בנושא

תמר שטיינר: גלי גרוס מהאפוטרופוס הכללי עמדה בראש תת צוות שעסק בנושא הזה

גלי גרוס: אני המשנה לאפוטרופוס הכללי

גלי גרוס:  שלום לכולם

גלי גרוס:  אני אגיד שגם האפוטרופוס הכללי היה חלק מהדיונים בנושא הזה, גם ברמה הפרטנית, כדי למפות צרכים ופערים בכל מה שקשור לטיפול בנכסי חטופים, כגורם שיש לו סמכות לפי חוק להיכנס בנעליים של אדם שהוא בעלים של נכס שכרגע הוא לא מסוגל לפעול בו וגם לפעול בהסמכה של בית המשפט להסמיך בן משפחה לפעול באותם נכסים

גלי גרוס:  כך אפשר היה לגשר על פערים

גלי גרוס:  בהתחלה, כמו שאמרה תמר, פעלנו יותר בגישה מגיבה

גלי גרוס:  צרכים שעלו מהמשפחות באמצעות קציני הקשר, אנחנו לא רצינו לפנות למשפחות באופן ישיר אלא כל העבודה שלנו הייתה דרך קציני הקשר של המשל"ט וניתנו מענים

גלי גרוס:  ניתנו כבר כמה צווי ניהול ויש עוד צווי ניהול נוספים שהם בקנה, גם לבני משפחה וגם לאפוטרופוס הכללי, כדי לגשר על היעדר היכולת לפעול בנכסים של מי שכרגע לא נמצא, בין אם זה בעסקים, בין אם זה מול מס רכוש או כל דרך אחרת

גלי גרוס:      כתוצאה מההסתכלות הזאת, וגם הישיבה שלנו בדיונים של המשל"ט, ראינו מה הבעיות הפרטניות, אם אפשר להשליך על איזה שהן בעיות יותר רוחביות וכבר לפני כשבועיים התחלנו להרים טלפונים באופן יזום - ולא לחכות יותר לפניות שמגיעות אלינו – לאזרחים המלווים ולקציני הקשר כדי שנקבל איזשהו מיפוי של הנכסים, ההוצאות, החובות, ההכנסות של כל אחד מהחטופים, כדי שאפשר יהיה לראות גם ברמת המענה הפרטני וגם ברמת המענה הרוחבי

גלי גרוס:      הדברים התחדדו גם בדיון האחרון שהתקיים כאן בכנסת ובעקבותיו גם היו דיונים במסגרת השולחן העגול ולא בכדי הנושא הזה של ההכנסה של החטופים עלה כנושא ראשון של דיוני השולחן העגול, כי זה פער וצורך מרכזי שעלה גם במיפוי הפרטני שלנו

גלי גרוס:  עכשיו אנחנו גם מעבים את המיפוי הזה באמצעות איזשהו שאלון ששלחנו לכל האזרחים המלווים כדי לקבל רשימה יותר מסודרת ומיפוי יותר ברור של הצרכים

גלי גרוס:  אם כן, הנושא של צד ההכנסות עלה

גלי גרוס:      היה ברור שברגע שהחטוף חוזר – בתקווה שזה יקרה הכי מהר שאפשר – הוא מקבל את כל הזכויות שיש לו ויכול להיות שגם תהיה עבודה נוספת לגבי זכויות נוספות

גלי גרוס:  נשאלה שאלה והיא מה קורה באותו מצב זמני מתמשך, כמו שבת-שבע הגדירה, ואיך יוצרים סימטריה בין צד ההכנסות לצד ההוצאות כשהיה ברור ברמת העקרון שאסור בשום פנים ואופן שהחטוף באיזשהו אופן ייפגע מבחינה כלכלית בגלל היעדרו ושלא יכול להיות שלא יהיה מענה למה קורה בתקופת הביניים

גלי גרוס:  כמובן שזה גם רלוונטי למשפחות אבל אני שמה כרגע את המשפחות לא בדיוק בצד אבל הדיון כרגע היה מהפריזמה של נקודת המבט של החטוף עצמו שכרגע לא נמצא כאן וצריך לתת מענה לצד ההכנסות לעומת צד ההוצאות שלו כדי שהוא לא ייפגע בשום צורה ולא יינזק

גלי גרוס:      במסגרת עבודת המטה של השולחן העגול הוקם צוות מצומצם שהאפוטרופוס הכללי הוביל יחד עם משרדי הממשלה הרלוונטיים והוצפו מספר חלופות

גלי גרוס:  היה די ברור, כמו שרשות שוק ההון הציפה מראש, שהפתרון צריך להינתן ברמה הממשלתית ולא ברמת חברת פנסיה אחת או אחרת, לא לפגוע בעמיתים של חברות הפנסיה אלא צריך לתת פתרון שהוא פתרון ומענה ממשלתי

גלי גרוס:  גם אגף התקציבים היה שותף לדיונים, ייעוץ וחקיקה, ביטוח לאומי וכל הגורמים הרלוונטיים

גלי גרוס:       עוד היה ברור בדיון כעמדה מקצועית מאוד מאוד חזקה שבשום פנים ואופן לא רוצים לפגוע בזכויות של החטוף עם שובו

גלי גרוס:  זאת אומרת, לא רוצים להקדים עכשיו תשלומים שהוא עתיד לקבל בהמשך כי זה דבר שברגע שהוא יחזור, האתגרים שלו יהיו מאוד מאוד משמעותיים, מאוד מאוד מורכבים ולכן צריך לתת מענה שהוא מענה לעכשיו ושהוא לא פוגע בשום צורה בזכויות העתידיות

גלי גרוס:      גובשו כמה חלופות לפתרון

גלי גרוס:  מחר אנחנו אמורים לעבות ולחדד את הדיון בעניין הזה ואז נציג את ההמלצות שלנו למשרד ראש-הממשלה ולגורמים הרלוונטיים

גלי גרוס:  כמעט כל הפתרונות, למעט אולי פתרונות ביניים לתקופה קצרה, כן יחייבו תיקוני חקיקה ואנחנו נפעל במסגרת עבודת המטה כדי להביא את הפתרון לחקיקה כמה שיותר מהר

אהרן בקר: אנחנו נדע בימים הקרובים?     

טליה ג'מאל: אולי נבקש כוועדה שזה יבוא בדיון הבא ונשמע על התוצאות

טליה ג'מאל:  אני מבינה מאדוני שיהיה עוד דיון

גלי גרוס: אנחנו נשמח לדווח

ענת קאופמן: אני ראש צוות מיצוי זכויות במטה החטופים, במסגרת צוות משפטי שהוקם במערך הרפואי של מטה החטופים

ענת קאופמן:      אנחנו גם פנינו במכתב גם לוועדה וגם לממונה על שוק ההון

ענת קאופמן:  אני מצטרפת לכל הדברים שנאמרו גם על ידי עורך-דין רז נזרי וגם על ידי חברי ערן בקר

ענת קאופמן:  אנחנו עובדים באותו מישור

ענת קאופמן:  אבל דווקא לאור כל הדברים שנאמרו כאן, עם כל התכלולים וזה שאנחנו רואים כמה זה מתעכב, אני רוצה לומר שיש שתי זכויות בסיסיות מהותיות אפשריות שלא תלויות בשום דבר, עם כל הכבוד לכל הדברים שנאמרו כאן

ענת קאופמן:      החטופים עצמם - אמרנו את זה גם בישיבות שהיו בוועדת העבודה והרווחה - זכאים להגיש בעצמם תביעה לביטוח לאומי להיות מוכרים כנפגעי פעולות איבה

ענת קאופמן:  כל אחד יכול להגיש תביעה בעצמו

ענת קאופמן:  אני יודעת שביטוח לאומי חולק עלינו אבל זו טעות

ענת קאופמן:  יש להם היום זכות, במצב בו הם נמצאים, להיות מוכרים כנפגעי פעולות איבה

ענת קאופמן:  אני מדברת קודם כל על המהות ואחר כך אני אומר מי יקבל את הכסף

ענת קאופמן:  מהותית, הם היום לכל הדעות עונים על הקריטריונים של נפגע איבה שיכול לקבל

ענת קאופמן:  הוא כרגע יכול לקבל תט"ר

גלעד קריב: מי יכול להגיש בשמו?     

ענת קאופמן: אם עכשיו אדם נפגע פעולות איבה 100 אחוזים פגוע ראש ונמצא בקומה, אי אפשר להגיש תביעה? מגישים

ענת קאופמן:  אנחנו מטפלים בביטוח לאומי בנפגעי פעולות איבה, בנפגעי עבודה, בנפגעי נכות כללית

ענת קאופמן:  לא תמיד המבוטח עצמו יכול להגיש בקשה

ענת קאופמן:  לפעמים הוא נמצא במצב שהוא לא יכול, שמנטלית הוא לא יכול

גלעד קריב: יש הבדל אחד

גלעד קריב:  כאשר אדם נכנס למצב של קומה, יש תהליך טבעי שיש לו אפוטרופוס

גלעד קריב:  האם יש הסדרה בחוק?     

ענת קאופמן: אני אגיע לבעיות הפרוצדורליות, כך אני קוראת להם

ענת קאופמן:  יש פתרונות להם

ענת קאופמן:  זה לא חלל ריק

ענת קאופמן:  נכון שחטוף זאת אולי סיטואציה קצת אחרת אבל היא לא בחלל ריק

ענת קאופמן:  אני מדברת על הזכות המהותית

ענת קאופמן:  קודם כל יש זכות להגיש נפגעי איבה ולקבל שכר מלא לפחות תשעה חודשים ואפשר גם להאריך את התקופה

ענת קאופמן:  יש כאן זכויות שאפשר להגיש לקבלתן

ענת קאופמן:  זה מול ביטוח לאומי

ענת קאופמן:      פנינו במכתבים למשפחות החטופים ואנחנו בקשר איתן

ענת קאופמן:  אני חוזרת ואומרת שזאת הזכות הראשונה שאפשר להגיש אותה

ענת קאופמן:      דבר שני, לגבי קרנות הפנסיה וחברת הביטוח

גלעד קריב: לפני קרנות הפנסיה, שאלה

גלעד קריב:  ברור ההבדל בין מצב שבו מתמנה לאדם מי שמטפל בו

גלעד קריב:  האם האפוטרופוס הכללי מוכן – משפחות שרוצות – להגיש עבור משפחות, לרבות המשפחות או בעיקר המשפחות שבן המשפחה עוד לא חזר, אותם 137 משפחות, האם האפוטרופוס הכללי מוכן לקחת על עצמו להגיש לאלתר בסגירת מעגלים לאותן משפחות שרוצות בקשה לבית משפט כדי שהדבר הזה יקרה?         

ענת קאופמן: זה מתקשר גם לקרנות הפנסיה

ענת קאופמן:  זה מתקשר גם לתביעות של קרנות הפנסיה וחברות הביטוח

ענת קאופמן:  לכן אני אומר עוד מילה בעניין הזה

ענת קאופמן:  גם היום - לא צריך לעשות טובה ולהגיע לאיזה סכומים – מי שיש לו פוליסת ביטוח אובדן כושר עבודה וגם מי שיש לו קרן פנסיה, בוודאי קרנות הפנסיה החדשות, יכול להגיש תביעה לקבל את התשלום החודשי

שלמה אייזיק: צריך להצהיר חריג טרור

שלמה אייזיק:  בפוליסות הביטוח זה קיים

ענת קאופמן: לא

ענת קאופמן:  סליחה

ענת קאופמן:  בתקנון של קרנות הפנסיה אין החרגה

ענת קאופמן:  יש קיזוז ואין החרגה

יצחק קרויזר: הנציגים של משרד המשפטים ענו

יצחק קרויזר:  אמנם עוד לא קיבלנו את הפתרון אבל הנושא הזה עלה גם בדיון הקודם ולכן אנחנו גם נדון בו עם המסקנות שאתם אמרתם שמחר אתם תדונו בשולחן העגול

יצחק קרויזר:       אנחנו תכף צריכים לסגור את הדיון כי המלאה כבר התחילה

יצחק קרויזר:  אנחנו רוצים גם לסכם כדי שגם משרדי הממשלה יוכלו להמשיך ולעבוד

ענת קאופמן: משפט אחד

ענת קאופמן:  לגבי הנושא מי יקבל את הכסף

ענת קאופמן:  גם בנושא הזה, גם מול קרנות הפנסיה וחברות הביטוח, זאת לא פעם ראשונה שבן אדם לא יכול מנטלית להחליט מה לעשות בכספים שלו

ענת קאופמן:  אני חושבת שאם אנחנו מדברים על אירוע מתמשך, אני לא חושבת שיש מי שיש לו קרן פנסיה או ביטוח אובדן כושר עבודה שלא היה רוצה שבמהלך התקופה הזאת – אם זו תהיה שנה, חמש שנים, עשר שנים, והלוואי ויחזרו מחר – שבני המשפחה שלו ייהנו כרגע מהכספים, לפחות בחלקם

ענת קאופמן:  כשהוא יחזור הוא ימשיך לקבל את הכספים, הוא יוכל לקבל כספים ואפשר לפתור לו את הבעיות כשהוא יחזור, אבל כרגע יש ילדים שצריכים לגדול, שיש להם צרכים, יש בני משפחה

ענת קאופמן:  אדם עשה לעצמו קרן, עשה לעצמו ביטוח, מה זה מעניין אם מקבל עכשיו כסף בחוק בני משפחות? זה דבר שהוא עשה לעצמו בדיוק למקרה ביטוח או למקרים שיקרו לו כשהוא לא יוכל לעבוד ולפרנס את המשפחה שלו

ענת קאופמן:  הוא עשה לעצמו ביטוח אובדן כושר כדי שבזמן הזה המשפחה תקבל את הכסף ותוכל לחיות

ענת קאופמן:  אפשר לתת כאן פתרונות יצירתיים ולחשוב איך להשתמש בכסף אבל בגלל שאולי יש איזושהי שאלה, בגלל זה לומר שלא משלמים זכויות בסיסיות שאדם שילם עליהן ומגיע לו – אני חושבת שבאמת את העניין הזה צריך לפתור מיידית

יצחק קרויזר: אני חושב שהנקודה הובהרה

יצחק קרויזר:  יש לכם מספיק שיעורי בית לקראת הדיון מחר

שלמה אייזיק: אנחנו מוכנים להכין רשימה של חסמים שצריך להסיר מביטוחי אובדן כושר עבודה לדורותיהם, על מנת להסיר אותם ולקדם את המהלך הזה

יצחק קרויזר: מצוין

יצחק קרויזר:  תבורך

יצחק קרויזר:  נשמח לקבל את המסמך לוועדה

טליה ג'מאל: למייל

טליה ג'מאל:  כל מה שהוגש מהמטה עלה לאתר הוועדה

יצחק קרויזר: חבר הכנסת בליאק יוזם הדיון, אתה רוצה לסכם? תודה

יצחק קרויזר:      קודם כל, בראש ובראשונה תודה רבה לכן המשפחות

יצחק קרויזר:  זה לא מובן מאליו

יצחק קרויזר:  אמרת ג'קי בדברים שלך שלא פשוט לקום בבוקר ולהגיע לכאן אבל נראה לי שלא קמים בבוקר כי לא הולכים לישון

יצחק קרויזר:  המאמץ הזה ראוי לכל הערכה

יצחק קרויזר:  הנוכחות שלכם כאן היא חשובה לאין שיעור

יצחק קרויזר:  בסופו של דבר מטרת הדיון והבקרה, גם הביקורת, היא כדי שבסופו של יום לכם, העבודה מול הממשלה, לכם, לבני המשפחות שלכם, יהיה כמה שיותר קל ויעיל

יצחק קרויזר:      צריך גם לומר תודה רבה למשרדי הממשלה

יצחק קרויזר:  כמובן שהביקורת היא לא פרסונלית אלא היא מערכתית

יצחק קרויזר:  אתם נמצאים בעבודה ובסיטואציה לא פשוטה

יצחק קרויזר:  לא רק אתם אלא כל עם ישראל אבל אתם נמצאים ממש בחוד של העשייה

יצחק קרויזר:  מההיכרות את העבודה שלכם אני יודע שאתם נמצאים ימים ולילות כדי שבאמת המשפחות יקבלו את כל הסעד והרווחה גם בתנאים הסוציאליים וגם האזרחיים

יצחק קרויזר:  כמו שאמרנו כאן בדיונים, כל מקרה הוא עולם ומלואו ולכן אין כאן איזו מערכת שיודעת לענות במיידי לכל דבר ועניין

יצחק קרויזר:       כפי שהבטחנו אנחנו כן נתאם דיון לשבוע הבא

יצחק קרויזר:  לא נעזוב את הנושא הזה עד שיהיה ברור, בראש ובראשונה לכן המשפחות, אל מול מי אתן עובדות וגם למשרדי הממשלה

יצחק קרויזר:  כמובן שאני חושב שבדיונים האלה, כמו שראינו מהדיון הקודם, עלה הצורך בשולחן העגול ואני מברך על כך שהוא באמת הוקם והוא עובד

יצחק קרויזר:  ציינתם גם שמחר אתם ממשיכים לדון בבעיות שעלו אפילו כאן היום

יצחק קרויזר:      אני כן מבקש שלדיון הבא יוכן איזשהו עץ מאוד פשוט באיזושהי מצגת שתעלה כאן ותהיה מוצגת

יצחק קרויזר:      יחד עם זאת אני רוצה גם להגיד תודה רבה לכם, לארגונים האזרחיים, שנותנים מזמנכם ומכספכם עבור המשפחות

יצחק קרויזר:  זה נותן תקווה ואתם באמת ראויים לכל הערכה

יצחק קרויזר:      אני חוזר משפט אחורה

יצחק קרויזר:  בסופו של דבר יש כאן מדינה והמדינה אחראית על מה שהיה לפני ה-7 באוקטובר וגם על מה שקורה אחר כך

יצחק קרויזר:  לכן מדינת ישראל צריכה לתת את התשובות ואת המענים

יצחק קרויזר:  הבנו בצורה מאוד ברורה שמשרד ראש-הממשלה, המנכ"ל, הוא המתכלל 

יצחק קרויזר:  כמובן שהדרישה כאן היא לראות איזשהו עץ ארגוני מאוד ברור, בצורה מאוד קלה לגבי מי שמתכלל את האירוע הפנסיוני, הביטוחי, הבריאותי לחטוף ולמשוחרר, מה קורה איתו מה-7 באוקטובר ומה יקרה מהרגע שהוא חזר, כולל כל נושא השיקום שלו

יצחק קרויזר:      אני מבקש שהדברים האלה יגיעו בשבוע הבא לדיון בצורה מאוד ברורה

יצחק קרויזר:  בשבוע שעבר הכנו כאן איזושהי טבלה שמקשרת בין כל נושא שעלה כאן לבין הגורם עם מספר הטלפון שמשפחה יכולה פשוט לטלפן אל אותו גורם

יצחק קרויזר:  כמובן שמנכ"ל משרד ראש-הממשלה לא יכול לענות לכל כך הרבה אנשים

יצחק קרויזר:  אני מבקש שאם יש איזשהו חמ"ל שיכול לענות לכל שאלה אבל בעיקר זאת היוזמה של משרדי הממשלה

יצחק קרויזר:  כמו שציינה נציגת האפוטרופוס הכללי, בהתחלה חיכיתם לדברים שיצופו אבל אני חושב שכדאי להפוך את ההסתכלות וליזום פניות

יצחק קרויזר:  לצערנו יש משפחות רבות ולכן יש משפחות שאולי מקבלות יותר ואולי יש כאלה שמקבלות פחות

יצחק קרויזר:  זה עולה גם מהדיון הקודם וגם מהדיון הנוכחי

יצחק קרויזר:  היוזמה והחובה מוטלת עלינו ולא עליהם

יעל גרמן: לכל משפחה יש מעגל מאוד מאוד רחב , בני משפחה רחוקים, חברים של המשפחה ואנחנו מנסים לגעת בכולם

יעל גרמן:  מטבע הדברים משפחות גם מאוד מורכבות

יעל גרמן:  אני אומרת שוב שגם הפכנו להיות פרו-אקטיביים וגם כל משפחה יודעת שגם אם היא במעגל היותר רחב, קצין הקשר עומד לרשותה כדי להעביר את כל הדברים לטיפול

יצחק קרויזר: מצוין

דרורית שטיינמץ: בנוסף לזה יש גם מענה טלפוני 24/7 שהוא כוכבית 6754 ואפשר להפנות את כל הבקשות דרכו

יצחק קרויזר: מצוין

יצחק קרויזר:  טוב שאתן מחדדות ומדייקות את זה

יצחק קרויזר:  יכול להיות שצריך לתת עוד דחיפה כדי שכל המשפחות בכל המעגלים ידעו על כך

יצחק קרויזר:  אנחנו רואים שהמעגלים הם לא רק קרבה ראשונה וגם לא קרבה שנייה אלא גם המעגל השלישי והרביעי צריכים סיוע

יצחק קרויזר:  באמת מדובר במספר אדיר של אזרחים שצריכים את הסיוע מהמדינה

יצחק קרויזר:      שוב, תודה רבה

יצחק קרויזר:  אנחנו ניפגש בדיון הבא בעזרת השם עם תפילה שנחגוג כבר את חג החנוכה יחד עם כל החטופים והחטופות שיחזרו במהרה

יצחק קרויזר:  תודה רבה